Ikasturte berria ikasgaiak errepikatzeko?

Abuztuko oporren ondorengo itzuleran, euskal gizartearen egoerak bere horretan dirauela antzematen dut. Pertsonen arteko harreman gorabeheratsuak eta bizikidetza duina kontrajarriak balira bezala.

Beste behin ere, beti azken-aurreko «ikasgaia» dirudien hau errepikatzera gatoz ikasturte hasi berrian: noiz gaindituko da aipatzen genuen bizikidetza horren baitan, baketze-prozesuaren geldialdia? Ezjakinenak ere badaki Espainiako Gobernuak polizia-operazioez ETAkoak atxilotzen, armategi-zuloak azaleratzen eta auskalo zein garaikur bereganatzen segituko duela abenduko hauteskundeak bitartean. Gehiago kostatzen da ulertzea, euren buruak abertzaletzat dituzten bi aldeak presoen eta biktimen inguruan elkarrekin zerbait gehiago egitera heltzerako pasatzen ari den denbora. Aieteko aukera lurruntzen doa…

ETAk bere aldetik, aldebakarreko iniziatibaz eman zituen pausoekin jarraitu beharra du, noski. Eta, behin betiko bukaera emateko zereginetan, Madrilgo Gobernuaren laguntzaren zain egotea alferrikakoa izango denez, euskal erakundeen artean EAEko Eusko Jaurlaritzaz gain, orain Nafarroako Gobernua ere hor izango du eta Iparraldeko hainbat hiri handietan ere ari dira mugitzen.

Eta azken puntu horretan egin nahi dut azpimarra oraingoan. «Euskal» erakunde horiek eta beste batzuek bere baitan dituzten herritarren etorkizun politikoa «erabakitzeko eskubidea» ez omen da existitzen. Hala diote estatuetako agintariek. Are larriagoa iruditu zait, ordea, ustez euskal komunitateko zati bat behinik bazirela uste nuen batzuk eman diguten lezioa, gure Iparra eta Hegoa zein diren adieraziz, “Tú al norte y yo al sur” telebista-programa sortuz ETBn.

Kataluniarrek, gainontzekooi aurre hartu eta, erabaki hori independentzia izan dadin nahi dutela adierazi dute pasa den iraileko 27ko hauteskundeetan. Kontua ez baita, ordea, lagunari kopiatuz ikasgaiak gainditzea, guk gure bidea egin behar dugu (Gure Esku Dago dinamikaren bidez, adibidez). Hori bai: Zorionak Katalunia! Guk hemen segitzen dugu, EAEn, Nafarroan eta Iparraldean zatituta ez ezik, EAEko Diputazio eta hirien arteko norgehiagoan. Tokitan dugu, Atxaga jauna, Euskal Hiria! Kataluniarren Bartzelona «hiria» guk zein dugun hemen eztabaidatzen hasi besterik ez dugu, «euskal» bera ere zeri dagokion ez dakitenen artean, bizikidetzan…

Aldiz, euren herritik alde egitea beste erabakirik hartu ezinik ihesi doazen milaka pertsona (gaur siriarrakak) ate joka doazen herrietako agintariek badute erabakitzeko eskubidea: errefuxiatu kopuruz gazta zatirik txikiena jasateko eztabaidatzen dute. Bidean bere kabuz hilko dira iheslari asko; eta beste asko, helmuga duten herrien «mugetan» ostiatuz ere hil ditzakete. Muga horien jabeek badute eta, horretarako eskubidea ere.


Sanpedroak antolatzeko bilera egingo da ostiralean

Ekainaren 28an hasiko diren San Pedro jaiak antolatzeko bilera irekia egingo da ostiral honetan, maiatzak 31, 18:30ean, Alondegian. Bertan, festetarako proposamenak aurkeztu daitezke. Dagoeneko egitaraua prestatzen hasiak direnek, ideia hauek aurrez aurkez ditzakete Alondegia kultur etxean (943861056 / kultura@zumaiakoudala.net).


Julen Olabarriak bigarren aldiz parte hartuko du Euskadiko selekzioarekin Espainiako Kick Boxing Txapelketan

Benidormen jokatuko da Espainiako Kick Boxing Txapelketa eta bertan egongo da Julen Olabarria laudioarra.

Bere entrenatzailea Aratz Garmendiak jakinarazi du borrokalariaren helburua dela domina lortzea. Bihar lehiatuko dira finalaurrekoak eta igandean finalen txanda helduko da.

Duela bi urte hasi zen gaztea borroka kirolak egiten Kuraia Gimnasioan eta aurten bigarren aldiz egongo da Espainiako Txapelketan.


Duela 80 urte bonbardaketan bizitakoa gogoratuko dute Elorrion

1937ko martxoaren 31an, goizeko 8:30ak inguruan, Durangorekin batera italiarrek Elorrio bonbardatu zuten. Orain arte Elorrioko bonbardaketaren inguruan ezer gutxi jakin den arren, udalak, herritar talde batek eta Jon Ander Ramos historialariak Iragana ahaztu gabe, etorkizunera begira egitaraua antolatu dute.

“Uste dugu etorkizunera begiratzea ezinbestekoa dela, baina, ezin gara iraganaz ahaztu. Beraz, Luis Madina elorriarrak duen argazki bildumari eta herriko talde batek hasitako bideari bultzada eman gura diogu”, adierazi du Idoia Buruaga alkateak.

“Bonbardaketaren inguruan herrian ezer gutxi egin dela jakinda, herritar batzuk lanketa bat egiten hasi ginen” esan du Jesus Aristegi herritarrak, eta udalaren laguntzari esker egitarau oparo bat antolatzea lortu dutela nabarmendu du.

Duela 80 urte Elorrion zein Durangaldean bizi zutena gogoratzeko, martxoaren 28an, Jon Ander Ramos EHUko irakasleak Zerutik i(z)ua dator... Durangaldea bonbapean hitzaldia emango du , 19:00etan, Iturri Kultur Etxean. “Durangaldean garai hartan bizi zutenaren inguruan jardungo gara”, jakitera eman du historialariak.

Bestalde, martxoaren 31an, Jon Ander Ramosek, Elorrioko bonbardaketaren ondarrak bisita gidatua eskainiko du. Ramosek adierazi du martxoaren 31an, euskarazko bi bisita eta gaztelaniazko bat egingo direla, eta “bisita gidatu hauen helburu nagusia jendeari egun horretan elorriarrek paraitau zutenaren berri ematea da”. Horrez gain, bisitara hurbiltzen den jendearen ekarpenak eskertuko dituztela adierazi du Ramosek, “gertatutakoa denon artean eraiki dezakegu-eta”. Martxoaren 31 arratsaldeko bisita gidatuez gain, goiz horretan herriko ikastetxeekin ere bisita gidatuak egingo dituztela jakitera eman du alkateak.

Bisita gidatuen ostean, 20:00etan, herriko plazan oroimenerako ekitaldia egingo dutela jakitera eman du Iñaki Larrañaga herritarrak, eta bertan, omenaldi poetiko-musikal bat egingo dutela, beste hainbat gauzen artean.


Gripearen kontrako txerto kanpaina gaurtik aurrera, martxan

Osasun Departamentuak txerto tribalentearen 123.000 dosi erosi ditu urtaroko gripearen aurkako hurrengo kanpainarako, 332.592 euroko kostuarekin. Txertoa doan banatuko da gaixotasun honekiko arriskurik handiena duten kolektiboen artean: 60 urtetik gorakoak, gaixo kronikoak, haurdun dauden emakumeak eta osasun arloko langileak.

Kanpaina urriaren 15ean hasi eta azaroaren 30a arte luzatuko da, Osasun kontseilari Fernando Dominguezek gaur prentsaurrekoan adierazi duenez. Dominguezekin batera izan dira prentsaurrekoan Osasunbideko (O-NOZ) Lehen Mailako Arretako zuzendari kudeatzaile Santos Induráin eta Nafarroako Osasun Publikoaren eta Lan Osasunaren Institutuko (NOPLOI) Gaixotasun Kutsakorren eta Txertaketen ataleko arduradun Aurelio Barricarte.

Domínguezen esanetan, gripearen aurkako txertaketa ekintza solidarioa da, izan ere, dosiaren jasotzailea babesteaz gain, birusaren kateko kutsaketa prebenitu eta osasun sistema publikoaren eraginkortasuna hobetzen du.

Nafarroako biztanleegan gripeak eragindako morbimortalitatea murriztea da gripearen aurkako kanpainaren helburua, pertsonarik ahulenen eta gripeak osasun-egoera gehien kaltetu ahal dien pertsonen immunizazioaren bitartez.

Arestian aipatutako arrisku taldeez gain, txertaketa gomendatu zaie konplikazioak izateko arrisku handiko pertsonei gripea igorri ahal dieten guztiei; hala nola, erakunde geriatrikoetan edo egoiliarrekiko zuzeneko harremana duten gaixo kronikoen zainketarako zentroetan lan egiten dutenei, arrisku handiko pazienteei etxeko zainketak ematen dizkieten pertsonei, edota etxean arrisku handiko pazienteekin (haurrak barne) bizi direnei.

Gomendio hau funtsezko zerbitzu publikoetako langileentzat ere balio du. Horien artekoak dira segurtasun indarretakoak, suhiltzaileak, babes zibilekoak, osasun-larrialdietako zerbitzuetan lan egiten dutenak, espetxeetakoak edo ebazpen judizialaren ondorioz barneratzeko zentroan daudenak, edota edozein hezkuntza-mailatako irakasleak.

Gripearen aurkako txertoarekin batera, txerto pneumokozikoa jarriko zaiei 65 urtetik gorako pertsonei eta aurretiaz hartu ez duten arrisku handiko pazienteei.

Santos Induráinek azaldu duenez, txertoaren konposizioa desberdina da denboraldi bakoitzean, eta horren harira, urtero jartzea gomendatu du, txertoak gripea eragiten duela edota osasun-egoera onean txertoa ez dela beharrezkoa bezalako uste okerrak baztertuz.

% 50eko estaldura 2017-2018ko kanpainan

Aurreko denboraldian lortutako estaldura globala % 50ekoa izan zen, baina estaldura hori dexente handiagoa izan zen 65 urtetik gorako pertsonengan (% 58) 60 eta 64 urte bitartekoengan baino (% 24). Nolanahi ere, talde batean zein bestean, Estatuko batez bestekoa gainditu zen.

Gaixotasun kronikoak izanik gripeak konplikazio larriak eragin ahal dizkien pertsonen kolektiboari dagokionez, estaldura batez bestekoa baino handiagoa izan da, baina ez da iritsi balio desiragarrietara.

NOPLOIk egindako ikerlanaren arabera, gripearen aurkako txertaketak 230 heriotza saihestu zituen aurreko denboraldian, baita gripeari buruzko 2.000 kontsulta arrisku handiko pertsonen artean, gripeak eragindako 300 ospitalizazio eta ZIUko 40 egonaldi ere.

2017-2018 denboraldian, gripearen sindromeari atxikitako 19.276 kasu egon ziren Nafarroan (31 kasu 1.000 biztanleko). Tasa hau aurreko bost denboraldietako baino handiagoa izan da (20-28 kasu 1.000 biztanleko), aurtengo denboraldiko gripea intentsitate handikoa izan daitekeela iradokiz.

NOPLOIren arabera, txertoaren eraginkortasuna % 39 eta % 79 bitartekoa da egiaztatutako gripe kasuak prebenitzeko, baina eraginkortasun hori pazienteen ezaugarrien araberakoa da. Erantzun immune murrizteko edo adin handiko pertsonen kasuan, txertoak huts egiteko arriskua handiagoa izan ohi da, eta ondorioz, txertaketarekin batera beste neurri prebentibo batzuk hartzea ere gomendatzen da.

Informazio praktikoa

Nafarroako Gobernuaren webguneko atal berezi batean, gripearen prebentzio eta tratamenduari buruzko informazio pratikoa bildu da, maiz egin ohi diren galderei erantzunez, jokatzeko aholkuak emanez gaixotasuna hartzekotan eta kutsatzeak saihesteko neurriak iradokiz.

Gripe-prozesuaren aurrean garrantzitsuena norberak bere burua zaintzea da. Bigarrenik, zalantzak izanez gero, herritarrek laguntza eskatu ahal diete Osasun Aholkuaren Zerbitzuko Erizaintzako profesionalei 948 290 290 telefonoan (astelehenetik ostiralera, 14:30etik 21:30era bitartean, eta larunbat, igande eta jaiegunetan, 8:00etatik 22:00etara bitartean), eta hirugarrenik, konplikazioak egotekotan edo pertsona ahulen kasuan, ohiko Osasun Zentrora joan daiteke. Laugarren laguntza-maila Ospitalez kanpoko Larrialdiak dira, eta, bosgarrena Ospitaleko Larrialdiak, baina azken hauek kasurik larrienetarako erreserbatu behar dira.

Inkubazio-aldia eta sintomak

Urtaroko gripea eritasun biriko infekziosoa da, airez transmititzen dena, bereziki esparru itxietan dauden pertsonen artean.

Bat-batean hasten da, eta egun bat eta hiru egun bitarteko inkubazio-aldia du; hiru eta bost egun bitarteko transmisio-aldia helduengan hasten den uneaz geroztik, eta hiru eta zazpi egun bitartekoa haurren kasuan.

Sintomen artean, sukar altua, egoera orokorraren gaineko kaltea, buruko mina, muskuluetako mina, goserik eza, nekea, sudurreko kongestioa, eztarriko narritadura eta eztula nabarmen daitezke, besteak beste.

Sintomak, normalean, astebeteko epean desagertzen dira, aztarnarik utzi gabe, baina larriak izan daitezkeen konplikazioak sor ditzakete arriskuko taldeei atxikitako pertsonengan. Kasurik gehienetan, aski izaten da etxean atseden hartu eta analgesiko nahiz antitermikoen bidezko tratamendu sintomatikoa egitea. Jatorri birikoa duenez, ez da gomendatzen gripeari tratamendu antibiotikoa ematea, ez baita eraginkorra.

Tabakoak arnas aparatuko infekzioak areagotzen ditu, organismoaren berezko defentsa mekanismoak ahultzen dituen neurrian, eta ondorioz, erretzaileei ez erretzea gomendatzen zaie konplikazioak saihesteko.

Haurrengan, arazo gastrointestinalak (goragalea, gorakoa edo beherakoa) ager daitezke arnasketako arazoekin batera, eta adin handiagoko pazienteegan ohikoagoa da arnasketarako zaintasunak agertzea, azpian dauden patologiak okertzea eta sukarrik ez egotea. Konplikaziorik ohikoenak, pneumonia biral primarioa eta pneumoria ere bilaka daitekeen arnas-infekzio bakteriano sekundarioa dira.


D ereduan matrikulatzeko manifestua kaleratu da

2012-2013 ikasturterako matrikulazio kanpaina hastera doan honetan, Euskal Kultur Erakundeak, Ikastolen Elkarteak, Nafarroako Euskara Teknikarien Lanbide Elkarteak, Nafarroako Ikastetxeetako Zuzendarien Elkarteak, Sortzen Ikasbatuaz elkarteak eta Topagunea Euskara Elkarteen Federazioak manifestu komuna kaleratu dute, guraso nafarrek haien umeak D ereduan matrikula ditzaten. Euskara eta kultur aniztasuna zaintzea ere ekologiaren alde egitea dela da zabaldu nahi duten mezu nagusia.


Soreasuko sormen gunearen obrak, "bide onean"

Ekainean hasi zituzten Soreasuko sormen gunea egokitzeko obrak, eta Udalak jakinarazi duenez, hilabete batzuen ostean, "bide onean" doaz lanak. Erakundeak jakinarazi duenez, gunea 2019ko uda alderako irikitzea espero zuten lanak hasi aurretik, baina lehenago zabaltzea aurreikusten dute; izan ere, 2019ko udaberri alderako lanak bukatuta izango dituztela uste dute udal ordezkariek. Hitzaren, arte eszenikoen eta irudiaren eremuak egokitzeko obrak ari dira egiten, eta lanok 994.348,94 euroko aurrekontua dute. Lehen fasea bukatzean hasiko dira soinuaren eremua egokitzen, eta harekin osatuta geldituko da sormen gunea.

Josu Labaka Zerbitzu Orokorretako zinegotziak azaldu duenez, lanak egiteko lehen aldiz lotekako lehiaketa publikoa egin zuten, eta haren arabera, horri esker, "herriko gremio txikiei lehiaketan parte hartzeko aukera ireki" zieten. Obrak martxo ingururako bukatuta izatea aurreikusten du erakundeak. Lanak bukatu ahala jarri nahi dute martxan sormen gunea, eta Udalak esan duenez, datozen asteetan eta hilabeteetan adostuko dituzte ekipamendua eta funtzionamendu irizpideak Kultur Mahaiarekin eta herriko kultur eragileekin.


Milaka esku erabakitze eskubideari zabalik

Lazkaoko plaza, dantzariz gainezka, Eskuetan flashmobaren koreografia egiteko une batean.Goierrik eta Euskal Herriaren zati batek Lazkaon zuten, larunbatean, erabakitzeko eskubidearen aldeko aldarrikapenerako gunea. Milaka herritar elkartu zen, egun osoan barreiatutako ekitaldiak hornitzera, parte hartzera eta ikuskariekin gozatzera. Autodeterminazioa eta Gure eskuetan dago leloak pankarta banatan udaletxeko etxaurrean zabalduta, iragarritako jarduerak puntuan eta arrakastaz burutu ziren.

Eguneko saio jendetsuenetakoa Eskuetan abestiaren flashmoba izan zen. Pirritx, Porrotx eta Marimotots pailazoek eta taldekoek oholtzatik gidatuta, ehunka lagunek egin zuten koreografia, Lazkaoko plaza orratzik kabitzen ez zela uzteraino.

Bostehun lagun elkartzea zuten antolatzaileek helburua, eta aise gainditu zen kopuru hori. Aurretik herrietan egindako entseguek balio izan dute jendea dantzara animatzeko. Sei-zazpi aldiz errepikatu zuten koreografia, eta Nazioen Mundukoek bideoz hartu zuten ekimena, ondoren Euskal Herrian barrena erakusteko. Jon Maia bertsolariak eta Gazta zati bat dokumentalaren zuzendariak ere parte hartu zuen bukaeran, bertsotan. Hark jarria da abestian ahotsa.

Festa giroa eguerdian erne zen Lazkaon. Herri bazkarian 890 lagun elkartu ziren, plazako frontoian. Ordiziako eta Segurako sukaldariek prestatu zuten menua, paella, haragi gisatua eta tarta.

Asto-kaka saioa, bitxikeria

Arratsean, jende askoren begirada erakarri zuen asto-kaka lehiaketak. Lehenbizi gorotza non egin zuten, eremu haren txartela erosia zeukanak jaso zuen diru-saria. Lau asto erabili zituzten. Frontoiaren eta ikastolaren arteko esparruan ogi pusketa batzuk bota zituzten, astoen ibilia dinamikoagoa eta lehiaketa ikusgarriagoa izan zedin.

Ordu erdia baino lehen izendatu zuen abere batek sariduna. Ataundar batek jasoko du saria, 600 eurokoa. Zatiari zegokion 2304 zenbakia zuen zortedunak.

Iban Urdangarin eta Iñaki Apalategi bertsolariek girotu zuten lehiaketa bitxia, Miel Mari Imazek aurkeztu ondoren. Lazkaotxiki musika eskolako trikitilariak txandatu ziren haiekin.

Jan-edanarekin jarraitu zuen ospakizunak. Talogileen jakiak osatzeko sagardo dastaketa antolatu zuten, pilotalekuan. Hamalau sagardotegitako 80 bat kaxa hustu ziren. Lazkaoko elkarte gehientsuenen laguntza izan zuten Nazioen Mundukoek.

Goi tentsioko Deikaztelu-Itsaso argindar linea eraikitzearen aurka bilkura egin zen, bestetik, plazan, Autopista elektrikorik ez lelopean. Nazioen Munduak, bere aldetik, aurreko jaialdien aitzakian ateratako elastikoek ere estimu handia izan zuten. «Piloa» saldu ziren. Internet bidez erosteko aukera badago, bai lehenagoko edizioetakoak, bai zapatukoak.

Gauerako, bi euskal talde ospetsuren —Lauroba eta Esne Beltza— kontzertua jarraitzeko gazte ugari bertaratu zen Lazkaora. Antolakuntzak, egunaren joana eta harrera ikusita, «oso-oso ondo» baloratu du jaialdia.


Kataluniatik Azpeitira, danborradan parte hartzeko

Hemengo lagunak tarteko, Carles Sanchezek eta Antonio Hernandezek ondo ezagutzen dituzte Azpeitiko beste festak, baina sansebastianak falta zitzaizkien, "pokerra osatzeko". San Sebastian bezperan, Itsasirekin irtengo dira danborradan. Bartzelonan, Uztarriaren sareko pieza bildumarekin eta janari txinatarraren makiltxoekin entseatu dute. "Igandea iritsi eta festan parte hartzeko amorratzen gaude".

San Sebastian bezperako danborradan parte hartuko duten ehundaka lagunen artean ez dira gutxi izango festan lehen aldiz aterako direnak. Horietako bik, behintzat, kilometro asko egin dituzte festan parte hartu ahal izateko. Carles Sanchez Ramos eta Antonio Hernandez Sabadellekoak (Herrialde Katalanak) dira, Bartzelonan bizi dira, eta dagoeneko Azpeitian daude, urtarrilaren 19ko festa noiz iritsiko zain. Hemengo lagunak tarteko, izan ere, ondo ezagutzen dituzte Azpeitiko beste festak, baina sansebastianak falta zitzaizkien, "pokerra osatzeko". Uztarriak haiekin hitz egin du.

Danborradarako entseguetan izan al zarete?

Azken entsegura joan ginen, ostegunean. Eta, egia esan, egundokoa izan zen eskailerak igo, frontoira iritsi eta horrenbeste jende han elkartuta ikustea.

Zer iruditzen zaizue danborrada, ekitaldi bezala?

Adin desberdinetako hainbeste jende batera danborra jotzen ikusteak zirrara eragin digu. Bartzelonan Ekain Artolarekin bizi ginenean ezagutu genuen danborrada zer zen. Urte hartan Ekainek Internetez jarraitu zuen danborradaren emanaldia, bere zoritxarrerako ezin izan zuelako Azpeitira etorri. Gainera, argazkiak ere ikusi ditugu Facebooken, eta horrek etortzeko are eta gogo handiagoa sortu digu. Igandea iritsi eta festan parte hartzeko amorratzen gaude.

Eta nola sortu zitzaizuen festan parte hartzearena?

Azken santomasetan sortu zen dena. Ekain Artola izan zen parte hartzeko erronka bota ziguna, Azpeitiko festen artean ezagutzen ez genuen bakar horretan parte hartzeko erronka. Eta Ander Alkortaren gonbidapenari esker, Itsasiko taldearekin aterako gara. Euskaldun petoen erara izan zen dena, "ez daukazuela potrorik? ", kar, kar, kar. Egia esan, zorionekoak gara, horrelako pribilegioa izateagatik.

Lehendik ere ezagutzen duzue, beraz, Azpeitia. Noiz etorri izan zarete?

Ekain [Artola] ezagutzen dugunetik behin baino gehiagotan etorri izan gara Azpeitira, hemen dituzuen festa nagusi bikainetara. Saninazioetan etortzen hasi ginen, gero karnabalak eta santomasak etorri ziren, eta sansebastianak bakarrik falta zitzaizkigun, pokerra osatzeko.

Danborradari dagokionez, lagunak aholkurik eman al dizue?

Ekainek Uztarriaren Souncloud-eko lotura bidali zigun, Bartzelonan piezak ikasi genitzan; janari txinatarrarekin etortzen diren makiltxoekin entseatu dugu, kar, kar, kar. Horrez gain, aholku bakarra eman digu: festaz gozatzeko.


Nazien ereserkia abestu dute Federazio Kopako partida batean, Hawaiin

'Ezjakintasunaren paradigma iruditu zait. Ez dut nire bizitzan inoiz halako errespetu faltarik sentitu', adierazi du Andrea Petkovic tenislari alemanak.

Ameriketako Estatu Batuetako eta Alemaniako tenis selekzioek Hawaiin jokatu behar zuten Federazio Kopako kanporaketa hasi aurretik, nazien garaiko ereserkia interpretatu dute. Horren aurrean, Alemaniako ordezkariak haserre agertu dira.

"Ezjakintasunaren paradigma iruditu zait. Ez dut nire bizitzan inoiz halako errespetu faltarik sentitu", esan du Andrea Petkovic tenislari alemanak. Horren arabera, pistatik joateko zorian egon da, Alison Riskeren aurka lehiatu behar zuen partida bertan behera utzita. "Zur eta lur geratu gara, eta ez dugu jakin nola erantzun", gaineratu du Petkovicek.

Barbara Ritter taldeko kapitainaren aburuz, gertaera "erabateko eskandalua da, barkaezina, errespetu falta bat".

Ulrich Klaus Alemaniako Tenis Federazioko (DTB) presidentearen hitzetan, Katrina Adams AEBko Tenis Elkarteko presidenteak barkamena eskatu die gertatutakoarengatik. Klausek ohar baten bidez esan duenez, "Hawaiin jokatu den Federazio Kopako kanporaketako anfitrioiek sekula gertatu behar ez zuen akatsa egin dute".

"Iraganeko izugarrikeriarekin lotutako ereserki bat 2017an erabiltzea traumatikoa eta aztoragarria izan da jokalarientzat, taldearentzat eta bertan zeuden agintarientzat", gaineratu du.

Abestu duten bertsioak bere Deutschland, Deutschland über alles (Alemania, Alemania, beste edozer gauzaren gainetik) esaten du lehendabiziko estrofan.


"Emakume enpresariok gehiago begiratzen diegu bezeroei eta pertsonei"

Bizkaian 7.200 emakume enpresari eta zuzendari daude, soldatapeko emakume landunen %3 dira, eta 4.500 milioi euro fakturatzen dituzte. Sektore pribatuko langileen %17ri zuzeneko lana ematen diete.


Kooltur Ostegunak kontzerturako sarreren zozketa Arrasate Irratian

Arrasate Irratiko emisioa etenda dago, Otalora kaleko Goienako egoitzan egiten ari diren lanak direla-eta; hala ere, Kooltur egitasmoak antolatutako Keu Agirretxea eta Mikel Arakistainen emanaldirako sarrerak zozkatuko ditugu, egunean.

Ohi moduan, bi dira Arrasate irratiko zozketan parte hartzeko bideak: irratia@goiena.com helbidera idatzita edo 943 25 05 05 telefonora deituta. Eguenean, 12:00etan itxiko da zozketan parte hartzeko epea.


Iberiak dohainik lagunduko die Spanairreko itxialdia sufritu dutenei

Sepla Iberia sindikatuaren arabera, "aireportuetan botata geratu diren langile zein bidaiariak batzeko asmoz, Iberiako pilotuek doan egingo genituzke hegaldiak".

Sepla Iberia sindikatuak astelehen honetan iragarri duenez, konpainia horretako pilotuak Spanair ixteagatikaireportuetan botata geratu diren langile eta bidaiariak etxeratzeko prest daude, nahiz eta egun horietan Iberia Express konpainiaren sorreraren kontrako greba egingo duten.

Komunikabideei eginiko adierazpenetan, Justo Peral Sepla Iberia sindikatuko ordezkariak neurria Ana Pastor Sustapen ministroarekin eta Rafael Catalá Garraiobideen estatu idazkariarekin kontaktuan jarri ostean hartu dutela azaldu du.

"Aireportuetan botata geratu diren langile zein bidaiariak batzeko asmoz, Iberiako pilotuek doan egingo genituzke programatutako hegaldiak", baieztatu du.

Lanuzte berriak prestatzen

Iberiako langileek astelehen honetan egindako zazpigarren lanuztean 95 hegaldi geratu dira bertan behera. Horren harira, Peralek Iberia Expressen sorrera eta 5.000 lanpostu desagertzea kritikatu ditu, hurrengo asteartean protesta berriak antolatzeko egingo duten batzarraren berri eman duen bitartean.


Zizurkilgo tren geltokia erasotu dute

Hiru 'molotov koktel' bota dituzte, eta kalteak ez dira handiak izan. Bizkaian EAJren egoitzei eraso egin diete harriz eta pinturaz. EBren eta Aralarren Getxoko egoitzetan pintadak egin dituzte.

Kale erasoa izan da gaur goizean Zizurkilen (Gipuzkoa), Renferen tren geltokiaren kontra egin dutelako hainbat ezezagunek. Hiru molotov koktel bota dituzte geltokira, Ertzaintzak jakinarazi duenez.

Erasoa goizeko ordu batak hogei gutxian izan da. Kateak ez dira handiak izan; pertsiana eta eraikinaren aurrea belztuta gelditu dira.

Bizkaian, berriz, pintura eta harriak bota dizkiete bart EAJren egoitzei: Lekeitio, Ibarrangelu, Forua, Lezama eta Getxon (Algortan). EAJren arabera, ez da inor zauritu, eta kalte materialak ez dira handiak izan. Ostiral goizean Bilbon Santutxuko egoitzak jaso zuen erasoa.

EBren eta Aralarren egoitzen kontra ere egin dute bart Algortan. Pintadak egin dituzte: "lapurrak", "traidoreak", "putreak", "hauteskunde demokratikoak", "akordiorik gabe, pakerik ez"...


Klown inprobisazioak iluntzean Espaloia kafe antzokian

Improvisibles taldea taula gainean doa gidoia sortzen; emaitza gaur 20:00etan Espaloian ikusgai.

Amaia Arriaran bergararrak eta bere lan taldeak sorkuntza lan berezia ekarriko dute gaur, eguena, Elgetara. Zortzi lagun ariko dira taula gainean umoretik ikusleen parte-hartzea sustatzen. Klown estiloa oinarri gaurko ikuskizuna ez da berriz beste inon ikusiko; ez dago emanaldi berdinik egiterik, gutxiago inprobisazioa denean gakoa. Sarrera bost euroan


Beady Eye, Vendetta eta Jarabe de Palo disko berriekin datoz

Gainera, Willis Drummonden, Komaren, Rosario Floresen eta Miguel Boseren lan berriak eta Jessie Jren estreinako diskoa ere salgai jarriko dituzte aste honetan.

Beady Eye: Different gear, still speeding. Oasis taldea 2009an banandu zen Gallagher anaien arteko beste liskar baten ostean eta Manchesterreko taldearen errautsetatik sortu du Beady Eye taldea Liamek, Gem Archer, Andy Bell eta Chris Sharrockekin batera. Diskoa 2010eko udan grabatu zuten Londresen Steve Lillywhite ekoizlearekin (Peter Gabriel, The Rolling Stones, U2) eta&' || 'nbsp;"Bright the light" izan da diskoaren aurkezpen doinua. 13 kantu bildu dituzte guztira bertan. 2011ko Bilbao BBk Live jaialdian arituko da talde britainiarra.

Vendetta: Puro Infierno. Estudioko bigarren lana dakar talde nafarrak. Dantzarako ohiko ska erritmoekin itzuli da Vendetta indarra, jatortasuna, alaitasuna, giro jaitsua eta batez ere, irribarrea itsatsirik duela. "Alerta" kantuak egin ditu diskoaren atarikoak.

Jarabe de Palo: ¿Y ahora qué hacemos?. Kolaborazio ugari bildu ditu Pau Donesen taldeak lan berrian, besteak beste, Joaquin Sabinak, M-Clanek eta Antonio Orozcok parte hartu baitute disko honetan.&' || 'nbsp;Gainera, lan berriaren aurkezpen bira martxan du talde katalanak eta martxoaren 10ean Bilbora helduko dira. Hain zuzen ere, Bizkaiko hiriburuko Kafe Antzokian arituko da Jarabe de Palo.

Willis Drummond: Istanteak. Lan berria dakar honetan talde lapurtarrak. Martxoaren 4an aurkeztuko dute Heletan. "Begi erreak" kantua izan da lan berriaren aurkezpen singlea.

Koma: La maldición divina. 12 kantu berri dakartza Koma taldeak estudioko zazpigarren lana. Zizur Nagusiko MAV estudioetan grabatu zituzten abestiak urte amaieran, Miguel Aizpun ekoizlearekin.

Jessie J.: Who you are. Kantari ingelesaren estreinako lanak ikusmira handia sortu du. 13 kantu bildu ditu bertan.

Rosario: Raskatriski. Kantari madrildarra ahokorapilo batekin itzuli da. Haurtzarotik berreskuratu du artistak lan berriaren izena. Hamaika abesti bildu ditu diskoan, guztiak, Rosariok berak konposatutakoak. 2010eko iraila eta azaroa artean grabatu zituen kantuak eta nahasketak, berriz, Los Angelesen egin dituzte Rafa Sardina bizkaitarrak eta Miguel Angel de la Vegak. Diskoa anitza da eta hainbat erritmo uztartzen ditu: popa, soula, rumba, gypsya, funkya, bossanova, baita baladak ere. Maiatzaren 13an Donostian aurkeztuko ditu doinu berriak Floresek.


«20 urte barru izango dugun teknologia agertzen da eleberrian»

Zarautzen bizi den oriotarrak ‘Spectre Royal Hunters’ eleberri digitala idatzi du, eta bertan azaltzen den unibertsoa ulertzeko blog bat ere sortu du: Spectrerh.wordpress.com.Nola definituko zenuke Spectre Royal Hunters (Spectre ehiztari gorenak) eleberria?Zientzia fikziozko liburua da, gaur egungo gizartean oinarrituta dago, eta egun munduan dauden hainbat gertakariz eta gatazkaz baliatu naiz testuingurua sortzeko: esaterako, krisiaz eta Ekialde Hurbilean pil-pilean dauden gatazkez. Hirugarren Mundu Gerra bat irudikatu dut, eta protagonistak halabeharrez bertan ibili beharko du. Ildo horretatik, berrikuntza teknologiko ugari azaltzen dira istorioan zehar; 20 urte barru egongo den teknologia, alegia. Argumentuari dagokionez, misterioz betetako istorio bat sortzen saiatu naiz. Protagonistak berak ere ez dakizki liburuan zehar gertatuko diren gauza asko, eta irakurlea protagonistarekin batera istorian murgilduz eta gauzak deskubrituz joango da.Pertsonaiei garrantzia berezia eman diezu, beraz?Bai, protagonista da istorioaren giltza eta ardatz nagusia. Izan ere, istorioan zehar hau konturatuko da gaitasun bereziak dituela, eta bere esku dagoela gauzak aldatzea. Nolabait, horrekin erreferentzia egin nahi izan diot pertsonok gure ingurua aldatzeko dugun gaitasunari. Pertsonaien psikologiari garrantzia handia eman diot.Liburuaren osagarri, blog bat ere sortu duzu.Blogaren helburua liburuaren testuingurua azaldu eta pertsonaiak sakonago ezagutaraztea da. Astean behin irakurleek Spectre Royal Hunters unibertsoa ezagutu dezaten irudi berriak aurkezten ditut blogean. Horretaz gain, hainbat pertsonaiaren historia ere azaltzen dut. Izan ere, nire asmoa trilogia bat osatzea da, eta istorioan zehar pertsonaia ugari azalduko direnez, nahi duenak horiek sakonago ezagutzeko aukera du. Ezusteko asko aurkituko al ditu irakurleak eleberrian zehar?Nire asmoa eleberri horri jarraipena ematea da. Horregatik, istorioan zehar hainbat gai zintzilik utzi ditut, irakurleek hurrengo lana irakurtzeko irrika izan dezaten.Teknologia berritzaileek ere garrantzia dute eleberrian zehar. Gaia interesatzen al zaizu?Bai, goi mailako formakuntza dut teknologia gaietan, eta robotika ikasten ari naiz egun. Asko interesatzen zait gaia, eta azken berrikuntzak jarraitzen ditut. Horrek asko lagundu dit etorkizuneko diseinu horiek sortzerakoan.Gaztea zara, nola animatu zara mota horretako eleberri bat idaztera eta autoeditatzera?Betidanik gustatu izan zait marraztea eta komikiak egitea. Hasiera batean istorio hau komiki bihurtu nahi nuen, baina ohartu nintzen istorioak hartu zuen neurria kontuan hartuta, zaila izango zela hori binetetan adieraztea. Egia esan, hau izan da sakonen landu dudan lana, baina ez da sortu dudan lehena izan. 2009an hasi nintzen, eta komiki sorta bat sortu nuen; hor hasi nintzen pertsonaien psikologiarekin esperimentatzen. Egun kaxoian gordeta dago lehen lan hori, baina etorkizunean berriz heldu eta sakonago lantzea gustatuko litzaidake.Non eskuratu daiteke zure liburua?Spectre Royal Hunters eleberria Amazon-en jarri dut salgai. Autoedizioa da, eta uste dut nire lana zabaltzeko bide egokia izan daitekeela. Zientzia fikzioa atsegin dutenak liburua irakurtzera animatu nahi ditut.


Propolioari buruzko hitzaldia, Martxel Aizpuruaren eskutik

Asteartean izango da, otsailaren 28an, Arkamurka Natur Taldearen egoitzan. Saioa 20:15ean hasiko da.

Hilabeteko azken asteartetan egin ohi duen bezala, Arkamurkak hitzaldi berri bat antolatu du. Oraingo honetan propolioari buruzkoa izango da, eta bertan zeinek sortzen duen (botanika), zeinek biltzen duen (zoologia), nola ustiatzen den (erlezaintza) eta nola erabiltzen den (osasungintza) izango ditu hizpide Martxel Aizpuruak.


Mendizale ugariren topalekua izango da Elgeta domekan

Euskal Mendizale Federazioak Elgetako Udalarekin elkarlanean antolatuta Euskal Herriko iraupen luzeko ibilaldien zirkuitua egingo dute herrian.

Urtero moduan 25 kilometroko mendi ibilaldiarekin emango diote hasiera egunari, eta hainbat tontor egingo dituzte: Intxorta, Erdella, Egoarbitza, eta Azkonabitza. Oraingoz 113 lagun daude izena emanda. Mendi ibilaldiaren amaieran, 14:00ak aldera, 2016ko finalisten diploma banaketa egingo dute.

Bazkaria

Bazkaria ere antolatu dute domekarako. Prezioa da 26 euro. Etzi, barikua, da bai mendi irteeran bai bazkarian izena emateko azken eguna. Oraingoz 50 lagun daude izena emanda. Interesatuek udaletxean jasoko dituzte argibide gehiago: turismoa@elgeta.eus edo 943 76 80 22.


Nafarroako Enplegu Zerbitzuaren bidez, hiru ikastaro Sakanara

Gaztelania, matematika eta komertzio eta marketing ikastaroak eskainiko dira, 2017an. Izena ematea zabalik dago.

Nafarroako Enplegu Zerbitzuak hainbat ikastaro antolatu ditu enplegu formazioari begira, langabezian dauden pertsonendako bereziki. Sakanan bi ikastaro eskainiko dira, “Competencias Clave” azterketa delakorako azterketak prestatzeari begira: gaztelania N2 ikastaroa (otsailaren 14tik ekainaren 8ra, astearte eta ostegunetan, 12:10etik 14:10era, Altsasun) eta matematika N2 ikastaroa (osailaren 13tik ekainaren 9ra, 11:00etatik 13:00etara, astelehen eta ostiraletan, Altsasun).

Nazioarteko komertzioari buruzkoa

Eta, bestetik, komertzio eta marketing ikastaro bat eskainiko da, 390 ordukoa, oraindik zehaztu gabeko ordutegian. Ikastaroaren izena ondokoa da: Nazioarteko komertzioaren kudeaketa administratiboa eta finantzieroa: nazioarteko finantzaketa, nazioarteko ordainketa erak eta ingeles profesionala. Ikastaroa Fundacion Nueva Gestionek emango du, Arbizuko Utzuganen.


Nekane Txapartegiren aldeko ekimenak antolatu dituzte

Nekane Txapartegiren askatasunaren alde bi ekitaldi antolatu dituzte. Batetik, babesa adierazteko argazkia aterako dute Zelatungo erromerian; irailaren 18an izango da, 12:00etan. Bestetik, manifestazioa deitu dute Bernan (Suitza), irailaren 24an, 14:00etan. Manifestaziora joateko herriko tabernetan eman daiteke izena.


Udalak elkarretaratzea deitu du gaurko, sexu erasoa salatzeko

Plataforma Feministak eta Udalak gaurko eta ostegunerako antolaturiko gaitzespen-ekitaldeitan parte hartzeko deia egin diete herritarrei. Elkarretaratzea 20:00etan izango da, herriko plazan.

Durangoko Udaleko Bozeramaileen Batzordeak aho batez gaitzetsi zuen larunbatean herrian izandako sexu erasoa eta gertatutakoa gogor salatu zuen. Halaber, herritarrei dei egin die Udalerriko Plataforma Feministak eta Udalak antolaturiko gaitzespen-ekitaldietan parte hartzeko: gaur eta ostegunean elkarretaratzeak egingo dituzte, arratsaldeko 20:00etan, Udaletxeko plazan.

Ertzaintzak 27 urteko gizon bat atxilotu zuen larunbat goizean Durangon, emakume bat bortxatu zuelakoan. Eguna komisarian pasatu ondoren, iluntzean, atxilotutako gaztea kartzelaratzeko agindua eman zuen epaileak. Basauriko espetxera eraman zuten.

Segurtasun Sailak jakinarazi zuenez, larunbatean, goizeko 7:30ean jaso zuen Ertzaintzak Durangoko Udaltzaingoaren abisua, Komentukaleko liburutegiaren inguruan emakume baten aurka sexu erasoa gertatzen ari zela ohartaraziz.

Ertzaintza gertakarien lekura joan zen eta emakumea eta ustezko erasotzailea aurkitu zituen. Tokian bertan atxilotu zuten 27 urteko gizonezkoa.

Lapikokada zaratatsua

Bilgune Feministak deituta lapikokada zaratatsua egin zuten igande eguerdian Durangon, sexu erasoa salatzeko. Sare sozialen bidez eta ahoz aho zabaldu zuten protesta deialdiaren mezua.


Neskak futbolera erakartzeko topaketa Agorrosinen


Zapatero eta Urkullu asteazkenean bilduko dira, Moncloa Jauregian

ETAk jarduera armatua amaitu duela iragarri eta sei egunera bilduko dira Gobernuko presidentea eta jeltzaleen burua Madrilen.

Jose Luis Rodriguez Zapatero Gobernuko presidentea eta Iñigo Urkullu jeltzaleen burua datorren asteazkenean bilduko dira Moncloa Jauregian, ETAk jarduera armatua amaitu duela iragarri eta sei egunera.

Bilera goizeko 10:00etan izango da Moncloa Jauregian.

Patxi Lopez lehendakaria, hain zuzen, Iñigo Urkullu EAJko presidentearekin bildu da ETAren jarduera armatuaren amaieraren osteko egoera aztertzeko alderdiekin egingo duen bilera sortari hasiera emanez.

Bileraren ostean, Urkulluk alderdien legea indargabetzea eta espetxe politika malgutzea proposatu ditu.


Real Madril eta Bayern Munich final-laurdenetan dira

Zidanek zuzentzen duen taldeak 1-3 irabazi dio Napoliri eta joaneko neurketan ere garaipena lortu zuen (3-1). Bayernek 1-5 irabazi dio Arsenali, joaneko partidan (5-1) egin zuen bezala.

Real Madrilek eta Bayern Munichek Txapeldunen Ligako final-laurdenetarako txartela lortu dute astearte honetan Napoli eta Arsenal kanporatuta hurrenez-hurren.

Zidanek zuzentzen duen taldeak 3-1 irabazi zion Napoliri joaneko partida, baina itzulerakoan italiarrek hartu dute aurrea Mertensen golari esker (1-0). Bigarren zatian, ordea, Sergio Ramosek bi gol sartu ditu (1-2) eta emaitza irauli du. Azken minutuetan Moratak 1-3koa sartu du.

Final-zortzirenetako beste kanporakean Bayern Munichek jipoia eman dio Arsenali. Alemaniarrek 5-1 irabazi zuten joaneko partida eta itzulerakoan emaitza errepikatu dute (1-5), baina Emirates estadioan. Ingelesek aurrea hartu dute markagailuan Wallcoten golarekin (1-0), baina bigarren zatian Bayernek erakustaldia eman du. Lewandowski (1-1), Robben (1-2), Douglas Costa (1-3) eta Arturo Vidal (1-4 y 1-5) izan dira golegileak. Vidalek bi gol sartu ditu.


EKT: Mari Jose Azurmendi eta Itsaso Olaizola aurrez aurre, ama alaba identitateaz eta transmisioaz

Euskal Kulturgintzaren transmisio gradu ondoan ama alaba izan dira, Mari Jose Azurmendi eta Itsaso Olaizola. Mari Jose Azurmendi Euskal Herriko Unibertsitateko Psikologiako Fakultateko katedraduna da, 1982tik doktore, 40 urte eman ditu unibertsitatean irakasten. Hortaz gain Soziolingustika klusterreko bat soziolinguista zuzendaria izan da sei urtez. Zuzenbide Ikasketak burutu zituen Itsaso Olaizolak eta ingurumen zuzenbidean jarduten du. Kutxa Ekoguneko hizkuntza ekologia eta hezkuntza arduraduna. Transmisioaz aritu dira eta baita identitateaz.

https://bilbohiria.com/docs2/2017/EKT/170228_ektMarijose%20azurmendi_Itsdaso%20Olaizola.mp3

Deskargatu hemen.


Rafa Diezek ez dela “alde bakarreko erabakiak hartzeko garaia” erantzun dio Zapaterori

Rafa Diez LABeko idazkari nagusiak azaldu du ez dela “alde bakarreko erabakiak hartzeko momentua”, eta ETAk zein Espainiako Gobernuak biek eman behar dituztela urratsak. Diezek atzo Jose Luis Rodriguez Zapatero Espainiako Gobernuko presidenteak esandakoei erantzun die. ETAk armak uzteko borondatea erakusten badu, “ beharrezkoak diren pausoak emateko” prest dagoela agertu zuen Zapaterok. Adierazpen horiek “garrantzi handikoak” direla nabarmendu du Diezek.

Rafa Diezek azaldu duenez, “hitzez-hitz” aztertu behar dira Zapaterok egindako adierazpenak “garrantzi handia” dutelako.

Diezen ustez, bakea eta eszenatoki demokratiko bat eraikitzeko, “alde guztien borondatea konpromisoetara bideratu behar da, eta konpromisoen ondoren etorriko dira erabakiak”.

Horregatik, “alde bakarreko erabakiak hartzeko garaia” ez dela iritzi dio Diezek. Honen aburuz, “Espainiako Gobernuak eta ETAk beren borondateak mahai gainean jartzen dituztenean, konpromisoak azaleratu behar dituzte, ondoren erabakiak hartzeko”.


"Kantu propioak jotzea plazera da"

Garilak 26 taldean gitarra jotzen du Alvarezek. Erromeria taldea da haiena, eta kantu propioz osaturiko lehen diskoa kaleratu dute: 'Adrenalinaren zain'. Halere, erromeria izaera mantenduko dute.


EOSen sustatzaile eta lehen gidari

«Oraindik ere interesez jarraitzen zion orkestraren ibilbideari». Ohar baten bidez azaldu zuen Euskadiko Orkestra Sinfonikoak (EOS) Imanol Olaizolaren (Donostia, 1920) heriotzak sortutako atsekabea. Herenegun gauean zendu zen, 98 urte zituela. EOS-en sustatzailea eta lehen presidentea izan zen, ikasketaz kimikaria izan arren, musikazale erabatekoa ere bai baitzen.

Euskadiko Orkestra Sinfonikoa abian jartzeko enkargua jaso aurretik, 60ko hamarkadan, parte hartu zuen Gipuzkoako Abesbatzen Jaialdiaren, Bach jaialdiaren eta Donostiako Jazzaldiaren sorreran. Aurrerago beste kargu batzuk ere izan zituen, Euskalerriaren Adiskideen Elkartean, Easo Abesbatzan eta Eusko Ikaskuntzan, adibidez.

1981eko uztailean, Eusko Jaurlaritzaren Kultura saileko zuzendaria zela, ordura arte amestutakoa errealitate bihurtzeko aukera izan zuen. Ramon Labaien Kultura sailburuak eta Carlos Garaikoetxea lehendakariak eskatuta, «Euskal Herriko Orkestra» izan asmo zuenaren oinarriak idatzi zituen, hamasei orritan. 1982ko apirilaren 20an ofizialki eratuta geratu zen Euskadiko Orkestra Sinfonikoa, idatzi publiko bidez, eta Imanol Olaizola izendatu zuten lehen Administrazio Kontseiluko presidente.

Orkestrak bere oroimenari eskaini zion atzo Gasteizko Printzipal antzokian emandako kontzertua, eta gauza bera egingo du gaur Donostiako Kursaalean izango denean ere. Olaizolari agur esateko hileta elizkizuna gaur egingo da (19:00etan), Donostiako San Bizente elizan.


Donostiako Pasealeku Berria itxita dago denboraleagatik

Bihar eta ostegunean haize ufada bortitzak eta olatu handiak espero dituzte.

Eusko Jaurlaritzaren meteorologia zerbitzuak jakinarazi duenez, bihar joko du goia denboraleak, eta Donostiako Udalak atzo gauean badaezpada itxi egin zuen Pasealeku Berria. Bihar eta ostegunean mendebaldeko haize ufada bortitzak eta olatu handiak espero dituzte. Donostiako Udaleko eta Babes Zibileko teknikariek bilera bat egin dute gaur. Parte Zaharreko ostatuak-eta neurriak hartzen ari dira.

Bilbon, Bermeon eta kostaldeko beste herri batzuetan ere ari dira egoera aurreikusten.


'La víctima número 8' telesaila FesTVal jaialdian aurkeztuko dute

Datorren astean egingo dute Gasteizko jaialdia. Euskarazko ekitaldi bakarra tailer bat izango da


Sarats taldeko dantzariekin hasi dute San Gregorio eguna berriatuarrek

Santuaren eguna tradizioari eutsiz ospatu dute berriatuarrek. Eguerdiko mezaren ostean, Sarats dantza taldeko kideen emanaldiaz gozatu dute udaletxe aurreko plazara hurreratu direnek. Dantzarik dantzagaz hasi dute saioa, eta ondoren hamaika dantza etorri dira, arku dantza, txulalai, polka pike eta sardineren dantza, besteren artean.

Euriak baina saioa frontoira lekualdatzea ekarri du. Bertan, dantza tradizionalei dantza modernoagoek hartu diete lekukoa. Esaterako, Gatiburen Aske maitte, aske bizi eta Gure Esku Dagoren kanta ezagunekin koreografia dotoreak egin dituzte, frontoian zeudenak aho zabalik utziz.

[zuzenean ARGAZKI GALERIA IKUSI]

Arratsaldean, berriz, Umeen Pala Txapelketa mistoa eta Mus eta Briska Txapelketak lehiatuko dituzte.

Gaurko jai eguna izan da; sangregorixutako egun lasaienetakoa, eta astebuari begira daude jada herritarrak. Barikutik domekara, musika, dantza, bertso eta herri kirol saioak egongo dira. Zapatuko Paellada egunean, gainera, katalanen bisita izango dute.

Kataluniako Viladamatt eta Berriatua senidetzeko bidean lehen pausoa emanez, harrera instituzionala egingo diete eguerdian. Beraz, katalanek bertatik bertara probatuko dute udalerriko jai giroa.

[zuzenean ARGAZKI GALERIA IKUSI]

Gababusa. Zapatuko kontzertuak ikustera joan edota parranda egin gura dutenentzat, Gababus zerbitzua egongo da. Joaneko zerbitzuari dagokionez, 21:30ean aterako da Munitibartik.

Bueltarako autobusak 02:00etan, 04:00etan eta 05:30ean irtengo dira Lea Ibarrarantza zein Ondarroarantza. Gababuserako txartelak eskuratzeko azken eguna da bihar; 13:00ak arte jaso daitezke, eta ohi legez, Munitibar eta Aulestiko udaletxeetan daude, eta ondarrutarrek Turismo Bulegoan hartu beharko dituzte.

IKUS JAIETAKO EGITARAU OSOA


Alex Oliden hasi da galderak erantzuten

EH Bilduren hautagai Alex Oliden Baleikeren bulegoan dago jadanik, eta hasi da galderak erantzuten. Ordubetean, ahalik eta galdera gehien erantzuten saiatuko da.


Azpeitia eta Beizama arteko autobus linearen Urrestillako geltokia ohiko lekura itzuli da

Azpeitiko Udalak amaitzear ditu Urrestillako Kaleaundian eta Kalebarrenean ur hoditeriak aldatzeko obrak, eta hori dela eta, Lurraldebusen UK04 autubus zerbitzuko Urrestillako geltokia bere ohiko lekura itzuli da gaur. Izan ere, irailean lanak hasi zituztenetik, Azpeitia eta Beizama arteko autobusak auzoaren bidegurutzean egin ditu geldialdiak, baina dagoeneko ireki dituzte Kaleaundia eta Kalebarrena ibilgailuentzat, eta, beraz, aurrerantzean autobusa herri barruan geratuko da berriz.


Igeldon ere hasi da EHBilduren kongresu prozesua

Batzar telematikoa egin zen Igeldon prozesua azaltzeko. Aukera gehiago ere izango dira parte hartzeko.

Urtarrilak 16an hasi zen ekainera arte luzatuko den EHBilduren kongresu prozesua. Bildu sortu zela 10 urte betetzen diren honetan, ezkerreko subiranisten erreferentzia politikoa indartzea dela kongresuaren helburu nagusia adierazi dute: «Kongresu prozesuan zehar eta aurrera begira EHBildu indartu nahi da bai barrura begira zein kanpora begira. Barrura begira, herri guztietan EHBilduko taldeak sortuz eta alderdi politikoaren antolakuntza indartuz. Kanpora begira, eragiteko gaitasuna eta erreferentzia irabaziz. Kongresuan parte-hartzeko bilkidetzea edo afiliatzea beharrezkoa izango da. Bilkidetze kanpainak aukera emango du jendeak EHBildurekin duen atxikimendua eta konpromisoa areagotzeko. Egoera ziur gabea bizi dugula jakitun, bilkidetzeko dirua ez da arazo izango, bakoitzaren egoeraren araberako kuota ezberdinak planteatzen baitira». Bilkide egiteko helbidea ere jakinarazi dute: bilkide.ehbildu.eus.Kongresu prozesuaren nondik-norakoak azaltzeko batzar telematikoa egin zen Igeldon otsailaren 3an. 9 pertsonek hartu zutela parte azaldu dute eta bereziki EHBildu herrian sortzeko egon daitezkeen aukerez aritu zirela: «Aurrera begira ere eskainiko dira aukerak kongresu prozesuan parte-hartzeko eta baita herri mailan EHBilduk jokatu beharko lukeen papera edo bete beharreko funtzioen inguruan hitz egiteko. Beraz, prozesuan parte-hartu eta bilkidetzeko deia luzatzen dugu!».


Maialen Sudupe igerilaria, Espainiako txapeldun

100 metro bizkar proban lortu du urrezko domina azkoitiarrak, Udako Junior eta Absolutuen Espainiako Txapelketan.

Maialen Sudupe igerilari azkoitiarrak urrezko domina lortu du Udako Junior eta Absolutuen Espainiako Txapelketan. Terrassan (Katalunia) jokatzen ari den txapelketan, 100 metro bizkar proban lortu du Sudupek junior mailako txapela, 1:04:57 denbora eginda.

Marka horrekin, Azpeitiko Izarraitz Igeri Elkartearekin ari den azkoitiarrak bere adinekoen Euskal Herriko markarik onena ere ezarri du.


Zumba erakustaldia igande honetan Urnietan

Zumba praktikatu eta, aldi berean, gaixotasun arraroak dituztenei laguntza emateko aukera izango da igande honetan Urnietan. Pausoka elkarteak antolatu du ekimena eta igande goizean zehar dantza eginez arituko dira herritarrak bertako polikiroldegian.

Pausoka elkartea duela hiru urte jarri zen martxan eta 12 familia hasi baziren ere, egun 60 izatera iritsi dira. Gaixotasun arraroak dituzten haurrei erantzuna ematen saiatzen dira terapien bidez eta bertako kide den Maria Lesakak dioenez, Hernaniko egoitza txiki geratzen ari zaie. Leku handiago baten premia dute; horregatik, hamaika ekintza antolatzen dabiltza.

Horietako bat da Zumba maratoia. “Maratoi hau herritarrak gure egoeraz jabetzeko eta sentsibilizatzeko egiten da. Gainera, honelako ekimenekin gure egoera berean dauden familietara iristen gara”, azaltzen du. Leku handiago bat izan eta terapiak guztiz dohainekoak izan daitezen nahi dute, baina horretarako ezinbestekoa dute gainontzekoen laguntza. “Urnietarrak animatu nahi ditugu gurekin Zumba egitera, oso ondo pasako dute”, dio.

Virginia Franco eta Oliber Nestarren gidaritzapean, bi txanda izango dira. Lehena, 9:30etik 11:00etara eta bigarrena 12:00etatik 13:30era. Parte hartzeko 10 euro ordaintzeaz gain, izena eman beharko da. Jendea animatuta dagoela dirudi, orain arte ehun eta hogei lagun inguruk eman baitute izena. Tartean, haurren doako txanda ere izango da, 11:15etik 11:45era.

Izena emateko:

herrikrossa.com

637463320 (Adriana)


Arantzazu inguruko ibilbideak batzen dituen gida-liburua

Arantzazu inguruko zortzi ibilbide batzen dituen gida-liburua argitaratu du, Arantzazu Fundazioak; zailtasun eta iraupen ezberdineko ibilbideak dira. Arantzazu eta haren inguruak ezagutaraztea du helburu aipatutako gidak, eta, bide batez, hara hurbiltzen den bisitari ororen lagungarri den informazioa eskura jartzea. Jarraian duzue, Iker Uson, Arantzazu Fundazioko zuzendariak Arrasate Irratian emandako azalpenak entzungai.

Motxilan edo eskuko poltsan eramateko gida-liburu praktikoa da. Arantzazuko turismo bulegoan dago salgai, 3 euroren truke; www.arantzazu.org webgunean ere, liburuko informazioa dago eskuragarri.


Zerbitzuei eta kontsumoari esker, %2,8 handitu da EAEko ekonomia

Eustaten arabera, industria eta eraikuntza uzkurtu egin dira 2016ko azken hiruhilekoarekin alderatuz gero. Enpresek inbertsioa handitu dute, eta gastu publikoa ere suspertu egin da urte hasieran

Hazkunde erritmo sendoari eusten dio Arabako, Bizkaiko eta Gipuzkoako ekonomiak. Hiru lurralde horietan barne produktu gordina duela urtebete baino %2,8 handiagoa da, Eustatek apirilaren 26an aurreratu eta atzo baieztatu zuenez. Hiruhileko batetik bestera, berriz, %0,7 hazi da. Datu horiek erakusten dute iragarle ekonomikoek hainbestetan aurreratutako moteltzerik ez dela gertatzen ari: hamarren bat txikitu da urte arteko tasa —%2,9 izan zen 2016ko azken hiruhilekoan—, baina hamarren bat hazi da hiruhileko artekoa —%0,6 izan zen 2016ko azken bietan—.

Baina apirilean aurreratutakoa xehatzeko orduan, badira datu esanguratsuak. Batetik, hazkundea zerbitzuei dagokiela, ia esklusiboki. Sektore horrek hazkunde erritmoa bizkortu du hiruhileko arteko tasan (%0,3tik %1,3ra), eta konpentsatu egin du industriaren (-%0,9) eta eraikuntzaren (-%2,3) erorketa. Zerbitzuen artean sendo jarraitzen dute merkataritzak, ostalaritzak eta garraioak (%0,9), baina urte honen hasieran bereziki suspertu da herr administrazioa, hezkuntza, osasuna eta gizarte zerbitzuen ekarpena (%2,3).

Eraikuntzak ez duela erritmorik hartzen salatzen ari dira behin eta berriro sektoreko enpresak, eta, horregatik, ez da harritzekoa hiruhileko tasa negatiboa (-%2,3). Hori bai, baliteke neguak eta urte hasiera izateak eragina izatea, iaz ere datu negatiboarekin hasi zuelako sektoreak (-%2,5).

Industriaren pattalaldia

Baina harrigarriagoa dirudi industriaren beherakadak, beste erakusle batzuetan oso datu positiboak ematen ari delako. Esaterako, aste honetan jakin da martxoan %24 handitu dituztela salmentak Arabako, Bizkaiko eta Gipuzkoako industriek —%14 hiruhileko osoan—. Esportazioak ere indartsu dabiltza: urteko lehen hiru hilabeteetan iaz baino %11,8 handiagoak izan dira Hego Euskal Herri osoan.

Industriaren beherakada horretan zerikusia izan dezake Petronorren urte hasierako geldialdiak. Mercedesekin batera, hura da hiru lurraldeetako enpresarik handiena, eta erdizka baizik ez zuen funtzionatu urtarrilaren erdialdetik martxoaren hasierara, koke plantaren isuriak gelditzeko eta beste mantentze lan tekniko batzuk egin ahal izateko. Horren ondorioz, industria eta energia atala %0,9 txikitu da hiruhileko arteko tasan.

Edonola ere, Petronorrek ez du balio sektore osoaren geldialdia azaltzeko, haren azpiko talde garrantzitsuena, manufaktura industria, %0,2 baizik ez delako hazi 2016ko azken hiruhilekoarekin alderatuz gero. Urte arteko tasan ere antzeman da moteltzea, %3ko hazkundetik %2ra jaitsi baita erritmoa.

Lehen sektoreak, berriz, ongi hasi du urtea. Urte arteko tasan %2,6 hazi da (-%7,3 izan zen 2016 amaieran), eta %24,8 ikusgarri bat hiruhileko arteko tasan. Sektore horrek, ordea, oso ekarpen txikia egiten dio EAEko ekonomiari.

Kontsumo publikoa, gora

Eskariari erreparatuz, familien kontsumo indartsuak eusten dio ekonomiari. %2,9ko hazkunde tasarekin jarraitu duelako urte arteko tasan. Baina urtearen hasieran gastu publikoa asko handitu dela ere erakusten dute Eustaten datuek: %6,4, aurreko hiruhilekoarekin alderatuz gero.

Inbertsioa ere bide onetik doa, %2,9 ari baita hazten urte batetik bestera. Horren barruan ekipo ondasunetan egindako inbertsioa nabarmentzen da, makinetan eta halakoetan, %,4,9 handiagoa baita duela urtebeterekin alderatuz gero. Gainontzeko inbertsioak, eraikuntzarekin lotura handiagoa dutenak, motelago ari dira hazten: %1,9.

Kanpo sektoreak ez dio ekarpenik egin BPGaren hazkundeari, inportazioak gehiago hazten ari baitira esportazioak baino. Lehen hiruhilekoan %28,8 handitu dira Hegoalde osoan. Petrolioa eta gasa iaz baino nabarmen garestiago izateak badu zeresana datu horretan, Bizkaiaren inportazioak %60 handitu baitituzte.

Araba eta Bizkaia, indartsu

Lurraldeei dagokienez, indartsuago dabiltza Araba eta Bizkaia, biak %2,9 ari baitira hazten (eta %0,8 hiruhileko arteko tasan). Motelago, berriz, Gipuzkoa: %2,5 eta %0,5, hurrenez hurren. Nafarroako datuak gaur emango dituzte, baina apirilaren amaieran aurreratutakoa baieztatuko balitz, are sendoago dago hango ekonomia, %3,1 hazi baita urte batetik bestera. Ipar Euskal Herrian hazkunde tasa txikiagoa dela pentsa daiteke, Frantziako ekonomiari lotuagoa dagoelako, eta han %0,7 baizik ez zen hazi urte arteko tasan. Edonola ere, iragan astean baikor azaldu zen Baionako Merkataritza Ganbera, langabezia behera doalako eta gora, berriz, enpresen konfiantza.


Zer prezio du zure minbiziak?

Zuk ezetz pentsatuko duzu igual, osasunak ez duela preziorik eta itsuskeria dela dirutan neurtzea, baina gure gizarte honek zenbateko bat jartzen dio gauza orori: zoaz aseguru-etxe batera, eta ikusiko duzu zenbat balio duen ezker eskuko hatz txikerrak edo zenbat sudur puntak, istripu batean galduz gero, adibidez. Urtetan amiantoarekin lan egin eta horren ondorioz hildakoen senideek ere ikasi dute zenbatean kotizatzen den minbizi bat, epaitegiek erabakitako kalte-ordainetan (nahiz eta garai hartan ez genekien sustantzia hura kantzerigenoa zela).

Gipuzkoako Aldundiak Zubietan zaborrak erretzeko labe erraldoi bat egin nahi duela-eta, haserre dabil herritar asko. Antzeko erraustegiak egin dituzten lekuetan kaltetuen elkarteak daude, abortuak, malformazioekin jaiotzen diren umeak eta minbizi-kasuak ugaritu egin direla diotenak. Histeriko kuadrilla bat ez dela baieztatzeko, mediku mordoxka bat ere plazaratu da, gauza bera esanez. Diputazioak, berriz, lasai egoteko, ez dagoela arriskurik, kontrolpean dagoela dena. (Nik berez ez dakit ezer gai hauetaz, baina halakoak entzuten ditudanetan Spielbergen Jaws filmaz oroitzen naiz beti, nola lehen hildakoak agertzean alkateak lasaitu nahi dituen herritar eta turistak, ezer arrarorik ez dagoela esanez).

Ahaldun jaun-andre txit gorenek Biodonostia enpresa publikoarekin egin dute akordio bat, erraustegiak izango dituen ondorioak neurtzeko. Zinikoa ez balitz,

barregarria litzateke

Kezkatuak baretzeko edabe magikoa balitz bezala, ahaldun jaun-andre txit gorenek Biodonostia enpresa publikoarekin egin dute akordio bat, erraustegiak izango dituen ondorioak neurtzeko. Zinikoa ez balitz, barregarria litzateke. Eman dezagun hurbil bizi den populazioan (bost kilometroko erradioan 50.000 inguru bizi da; 25 km-ra zabalduz gero, ia 500.000), %1 handitzen dela abortu-kopurua, edo malformazioena, edo minbiziena. Huskeria bat da %1 hori, ezta? Gainera, nola jakin erraustegiaren ondorio zuzena dela eta ez dela beste faktore batzuek eragina edo kasualitatearen emaitza? Zalantzazkotzat jo litekeen kalte horren aurrean, bertan behera utziko al dute hainbeste milioi kostatu den azpiegitura? Eta zer egin hortik aurrerako zaborrekin? Erraustegiaren eraikitzaile-kudeatzaileei ere berdin-berdin ordaintzen jarraitu beharko genuke, gainera.

Beraz, zuri edo zure etxekoren bati tokatzen baldin bazaizu %1 horretan egotea, pentsa zorte txarraren loteria egokitu zaizula, progresoaren aldarean egin beharreko sakrifizioa, errepideetan suertatzen diren istripuen antzera. Bestela, tentazioa izan zenezake eskrupulu gutxiko negoziante (garesti) eta mendeku politikoz ari diren agintari (merke) batzuei egozteko desgrazia horren errua. Gero epaitegien zain egon beharko dugu, jakiteko zenbatean baloratzen duten zure minbizia.


Luis Arraiz karatekak Bizkaiko Txapelketa irabazi du, laugarrenez

Ondarroako Karate Taldeko Luis Arraizek beterano mailako Bizkaiko Txapelketa irabazi zuen kata modalitatean. Txapelketa domeka goizean [otsailak 21] jokatu zuten, Bilboko Bizkaia frontoian.

Arraizek beteranoen mailan Bizkaiko txapelketa irabazten duen laugarren aldia da: “Beteranoetan Bizkaiko bosgarren txapelketa izan da oraingoa, eta bat izan ezik beste guztiak irabazi ditut; iaz zilarrezko domina lortu nuen. Absolutu mailan egon nintzenean ere askotan irabazi nuen”.

Beteranoen kategorian 19 karateka lehiatu ziren. “Gazteagoen kategoriak ere lehiatu ziren, baina gehiengoa beteranoak izan ginen. Azkenaldian beteranoak gehiago izaten gara. Domekan ere absolutu mailan bostek lehiatu zuten, eta gu hemeretzi. Nire kideak maisu handiak dira, maila handikoak”.

Bi aste barru Euskadiko Txapelketaren lehian ariko da, Getxon. Orain dela bi urte bigarren geratu zen, eta aurreko bietan txapeldun (iaz ez zen egin osasun larrialdiagatik). Ekainaren erdialdera Lanzaroten [Kanaria uharteak] egotea espero du, Espainiako Txapelketa lehiatzeko. Apirilean, baina, Madrilen beste txapelketa batean parte hartuko du: “Estiloen kopa antolatzen den lehen aldia da, eta interesgarria da. Ahal dudan leku guztietara aurkezten naiz”.

Kata modalitatea. Arte martzialen barruan, kata modalitatean bakarka aritzen dira. Forma esan nahi du katak, entrenatzeko forma edo modu bat da: “Koreografia antzekoak dira, orain dela ehunka urtetik programatuta, eginda dauden koreografiak. Zerrendatuta daude kata ofizialak, eta horiek egiten ditugu. Domekan hiru kata egin genituen. Bakarka borrokatzeko eta entrenatzeko da; ez da aurkariaren kontra borrokatzen”.


Goenaga zuzendariak ‘Loreak’ filma aurkeztuko du Ordizian, igandean

Irailean Donostiako Zinemaldiko sail ofizialean estreinatu ondoren, zinema aretoak bete ditu Loreak filmak lehen emanaldietan. Goierrira ere asteburu honetan iritsiko da Jon Garañok eta Jose Mari Goenaga ordiziarrak zuzendutako pelikula. Beasainen, Zumarragan nahiz Ordizian izango da.

Loreek ahaztutzat jotzen zituzten sentimenduak ateraraziko dizkieten hiru emakume elkartuko ditu istorio horrek; lore mistoriotsuak, azken finean loreak besterik ez direnak.

Loreen esanahiaz eta filmean jaso dutenaz arituko da Jose Mari Goenaga zuzendaria Ordiziako Herri Antzokian. Izan ere, igande honetako proiekzioan izango da zuzendari ordiziarra bere lana aurkezten. 19:30eko saioan egongo da.

Euskal zinemagintzan mugarri izango den filma da Loreak. «Loreak ez dira ezer, jendea da nahi duen esanahia ematen diena». Hala azaldu zuen Jon Garañok Zinemaldian filma aurkeztu zutenean. «Sentimendu unibertsalez hitz egiten ari gara, agian gizonak eta emakumeak ez gara elkarrengandik horren urrun egongo», gaineratu zuen Goenagak. Zine ikasketak egin eta Moriarti ekoiztetxea sortuta, hainbat lan egin ditu ordiziarrak. Sari ugari jaso dituzten film laburrez gain, 2005ean Goya sarietarako hautagai izan zen Supertramps eta 2007an Zinemaldian aurkeztu zen Lucio idazteaz eta zuzentzeaz arduratu zen.

Lasa eta Zabala filmarekin bezala, Loreaken hainbat eszena ere Goierrin grabatu zituzten. Udaberrian izan ziren Idiazabalgo Jaso lantegian eta Zumarragan errepideko irudiak hartzen.

Karteldegi berezia

Zinemaldiko izarrez beteriko karteldegia izango dute Ordizian azaroan zehar. Lehen asteburuan Magic Girl pelikula eman ondoren, hurrengoan La isla mínima proiektatuko dute. Gizonezko aktore onenaren Zilarrezko Maskorra eraman zuen Javier Gutierrezek film horretan betetzen duen poliziaren interpretazioagatik.

Hurrengo asteburuetan La Entrega, gidoi onenari epaimahaiaren saria eman zioten Zinemaldian, eta The Ecualizer etorriko dira atzetik.


87. Altsasuko Txirrindularitza Proba abian

Txirrindulariek ekin diote probari. Ordu batak inguruan despedituko da, Sociedad Deportiva Alsasua elkartearen egoitzaren parean


Ikus-entzunezkoen sormenerako laborategia irekiko du Tabakalerak

Datorren urtetik aurrera hasiko da martxan laborategia, helburu zehatz batekin: euskarazko ikus-entzunezkoen sorkuntza sustatzea, sektoreko eragileekin elkarlanean.

Urtebeteko parte hartze prozesuaren emaitza da gaur goizean Donostian aurkeztu duten laborategi proiektua. Sektoreko 80 pertsona baino gehiagok hartu dute parte prozesuan, eta Mondragon Unibertsitateko Amaia Pavon ikerlariak eta Ibai Arantzabal Goinena Komunikazio taldeko zuzendariak gidatu dute. Hainbat funtzio bete nahi ditu laborategiak: euskarazko ekoizpenaren irismena areagotzea, formatu berriak lantzea, ikus-entzunezkoen sektorean onura eragitea, eta nazioartekotzea, besteak beste.

Tabakaleraren barruan integratuko da laborategia, eta bertan aurkeztu dute proiektua. Eneko Goia Donostiako alkatea, Markel Olano Gipuzkoako diputatu nagusia eta Bingen Zupiria Eusko Jaurlaritzako Kultura eta Hizkuntza Politikako sailburuaren arteko solasaldia izan da aurkezpenaren ostean. Gipuzkoako Foru Aldundiaren Etorkizuna Eraikiz ekimenaren barruan kokatu dute laborategia, eta ekimena instituzioek elkarlanean sustatu dutela nabarmendu dute. Erakundetako hiru ordezkariek "estrategikotzat" jo dute proiektua ikus-entzunezkoen eremuan euskararen presentzia areagotzeko.


Bidegorria itxita, lanengatik

Hernaniko Udalak jakinarazi du Ferrovial Enpresa bidegorrian lanean ari dela, eta ondorioz, itxita egongo daude hainbat zati: Donostia-Lasarte Oria; Martutene-Astigarraga; Hernani (Karabel-Portu); eta Urnieta-Andoain. Gaur eta bihar ere itxita egongo dira, 08:00etatik 17:00etara bitartean.


Goierriko lau herrik elkarlanean egingo dituzte liburu eta disko azokak

“Lau azoka batean”. Lema horrekin aurkeztu dituzte gaur Goierriko lau herritan elkarlanean antolatzen dituzten euskal liburu eta disko azokak. Datorren asteburuan, hilaren 17tik 19ra egingo dituzte azoka horiek Lazkaon, Ataunen, Seguran eta Ordizian. “Etxekoak asetzeko, kulturak ere elikatzen duelako, liburuak” eskaini nahi dituzte; liburuak, diskoak eta bestelako euskarrietan urtean zehar argitaratu diren euskarazko ekoizpenak. Duela urte batzuk ekin zioten azokak elkarlanean antolatzeari; Lazkaokoaren atzetik, duela bost urte sortu zen Ataungoa. Segurakoak laugarren urtea beteko du aurten eta Ordiziakoa izan zen elkarlan honetara batu zen azkenekoa. Iaz antolatu zuten aurreneko azoka, eta “izandako harrera ona” ikusita, aurten ere “tren horretara igotzea” erabaki dute.

Lazkaoko euskal liburu eta disko azokak 22. urtea du aurten. Historia handiko azoka bada ere, berrikuntza ugarirekin dator aurten. Nagusiena, Joxepa Madariagak azaldu duenez, kokalekua izango da. Dagoeneko txiki gelditu zaien udaletxeko arkupea utzi eta “aurten, Lazkaoko plazako frontoian” egingo dute. Baina leku gehiago izateaz gainera, “frontoia ia erabat itxi daiteke, eta toki goxoa izango dela espero dugu”. Hotzak dagoenarentzat, salda eta gaztaina erreak banatuko dituzte, eta babarruna jana ere egitekoak dira, hilaren 19an.

Ataungo azokak bere izaera ibiltariari eutsiko dio aurten ere. Aitor Aldasororen hitzetan, “Ataunen hasieratik egin genuen azoka hiru auzoetara eramateko apustua”. Hala, urtero aldatzen dute kokalekua eta aurten Aia auzoaren txanda izango da; bertako frontoian jarriko dute azoka datorren asteburuan. “Aia bezalako auzo batean azoka egitea erronka handia, baina uste dugu merezi duela ahalegin bat egiteak. Horregatik herritar guztiei ere ahalegin bat egiteko eskatu nahi diegu”. Ataungo azokaren beste berezitasunetako bat, “herritarren txokoa” da. Aurten, ataundar jatorria duen Ur Apalategi idazlea gonbidatu dute. Baita Sastarri taldea ere; Belarra rock taldearen inguruko DVDa egin dute, bere historia eta Aian bertan emandako kontzertua jasotzen dituena.

Seguran laugarren urtea du azokak eta antolakuntza lanetan dabilen Aimar Balerdik azaldu duenez, “dagoeneko gustoa hartu diogu”. Aurten ere Segura Irratiaren behealdeko aretoan bilduko dira. Besteak beste, Segurako pilotaren historia biltzen duen liburua aurkeztu eta Joxan Ormazabal zena gogoan izango dute, Xabier Mendigurenek egingo duen hitzaldiarekin. Aurretik ere izango da azoka girotzeko ekitaldirik; Porrotx pailazoa etorriko da asteazkenean, Irrien Lagunak elkarte berria aurkeztera.

Lau azoketan berriena da Ordiziakoa. Iaz antolatu zuten aurrenekoz eta “herritarren harrera onak bultzatu gaitu lanera”. Aurten gainera, iaz ikusitako hutsune batzuk betetzen saiatu dira. Igor Egurenen esanetan, “udalaren laguntasuna oso garrantzitsua izan da”. Iazko lokala utzi eta Barrena jauregian egingo dute aurten, “leku goxoagoan” antolatzaileen arabera. Egitarauari dagokionean, Patxi Zubizarreta idazlea, Abarlotz Olano kantaria, ipuin kontalariak eta herriko dantza taldeen saioa izango dituzte, besteak beste.

Lau herriotako azokek elkarlanean heldu nahi diote aurrean dituzten erronkei. Izan ere, euskal kulturgintzak nabaritu du ekonomia krisiaren eragina. Joan den urtean “beherakadatxo bat somatu genuen, Durangoko Azokan bezala, hemen ere nabaritu zen krisiaren eragina, baina aurten honi buelta eman eta indartzea espero dugu”. Liburu eta diskoak erosi eta oparitzeko “garai aproposa” dela uste dute, Eguberriak gainean direla kontuan hartuta. “Eta honekin batera eman nahi dugun mezua zera da, literaturak eta kulturak ere jantzi egiten duela”. Gainera, lau herriotako udalen laguntzari esker, liburu eta diskoak %15eko deskontuarekin erosteko aukera izango dela gogorarazi dute antolatzaileek.

EGITARAUA HERRIZ HERRI:

ATAUN

14, asteartea

20:00. Jon Maiak Apaizac Obeto ikus-entzunezkoa aurkeztuko du San Martingo herri antzokian.

17, ostirala:

18:00. Azokaren irekiera

19:30. Jon Benitok Bulkada liburua aurkeztuko du.

20:30. Afaria Haitzarri elkartean, Mieltxo eta Ainara musikariek lagunduta.

18, larunbata (Herritarren txokoa):

11:00. Azokaren irekiera.

12:00. Ur Apalategik Fikzioaren izterrak aurkeztuko du.

19:30. Sastarri lan taldeak Belarra taldearen DVDa aurkeztuko du.

19, igandea (Azoka txikia):

11:00. Azokaren irekiera.

11:30. Ipuin kontalaria.

13:00. Gotzon Barandiaranek Errotik liburua aurkeztuko du.

14:00. Azokaren itxiera.

SEGURA

14, asteartea:

18:30. Abel Ariznabarretak Testugintza eta Euskal Kurrikuluma gaiaz hitz egingo du, Kultur Etxean.

15, asteazkena:

17:00. Porrotx pailazoa umeekin jolasean ariko da.

18:30. Joxe Mari Agirretxe ‘Porrotx’ pailazoak Irrien Lagunak proiektua aurkeztuko du.

16, osteguna:

18:30. Aitor Ugaldek eta Andoni Etxeberriak Beti alai, aste ta jai liburua aurkeztuko dute, Kultur Etxean.

17, ostirala:

18:30. Azokaren irekiera. Gaztainak, ardoa, txistulariak eta herriko abesbatza.

19:00. Argazki lehiaketako sariak.

19:30. Xabier Mendiguren idazleak, Joxean Ormazabal gogoan hitzaldia egingo du.

LAZKAO

17, ostirala:

16:30. Azokaren irekiera. Txokolate beroa bizkotxoekin.

18:30. Rwandarekiko elkartasun jaialdia Arerian.

19:00. Pintxo jana.

18, larunbata:

12:00. Salda beroa banatuko dute.

18:00. Gaztaina erreak. Arratsaldean zehar, astoa eta gurdia, buruhandiak, pintxoak, sagardoa eta ardoa izango dira frontoian eta plazan.

19, igandea:

12:00. Salda beroa. Goierriko bertso eskolako ikasleen saioa. Haurrentzako jolasak.

14:00. Bazkaria frontoian: babarruna jana. Txartelak aurrez salgai Gerrikon (15 euro).

ORDIZIA

17, ostirala:

18:00. Jakintza eta Urdaneta dantza taldeen saioa.

Ondoren, kartel lehiaketako sari banaketa

19:00. Patxi Zubizarretaren liburu aurkezpena.

Ondoren, txoripistolak banatuko dituzte.

18, larunbata:

17:00. Mertxe Aizpurua ipuin kontalaria, musika eskolako pianojoleekin.

18:00. Musika eskolako Konbo taldea.

19:00. Abarlotz Olanok Antilla diskoa aurkeztuko du.

19, igandea:

11:00. Salda eta pintxoak.

17:00. Arrate Leunda ipuin kontalaria.


Gazte bat hil da Villabuenan, sute batean

Sua itzali ondoren atzeman dute 19 urteko mutilaren gorpua, pinudi bateko txabola baten inguruan.

19 urteko mutil bat hil da Villabuena herrian, sute batean. Eusko Jaurlaritzako Segurtasun Sailak berri eman duenez, pinudi batean piztu zen sua atzo gaueko hamarrak aldera, eta hura itzali ondoren topatu zuten gorpua suhiltzaileek. Ertzaintza gertatutakoa ikertzen ari da, eta Gasteizko insitutu patologikora eraman dute gorpua.

Suhiltzaileek sua itzali ondoren aurkitu zuten gorpua basoan. Txabola baten arrastoak ere bazeuden inguruan.


EAEn aurten 22.000 enplegu sortuko direla aurreikusi du Confebaskek

Patronalaren datuen arabera, euskal ekonomia % 2,7 haziko da, eta langabezia % 13,5 jaitsiko da. Confebasken "hitz ponpoxoen" atzean "prekarietatea" dagoela salatu du LAB sindikatuak.

Aurten EAEko ekonomia % 2,7 haziko da eta langabezia, berriz, % 13,5 jaitsiko da, Confebaskek gaur kaleratu dituen datuen arabera. Hala, 2015ean 22.000 enplegu sortuko direla iragarri du patronalak.

Miguel Angel Lujua Confebaskeko presidenteak eman ditu datu horiek, Bilbon. Bertan, egoeraren txostena aurkeztu du, eta hobera zuzendu ditu lehendik aurkeztutako ekonomia datuak; izan ere, abenduan emandako datuen arabera, % 1,9 igo behar zen ekonomia, eta 17.000 enplegu sortu behar ziren.

Patronalaren esanetan, zortzi hamarren gehiago haziko da ekonomia, industriak bultzatuta. Hain zuzen ere, sektore hori % 3,5 haztea espero dute.

Datu horietan oinarrituta, langabezia % 13,5era jaistea aurreikusi du patronalak, aurrekoan % 15,2an kokatu ondoren.

Confebasken "hitz ponpoxoen" atzean "prekarietatea" dagoela salatu du LABek

LABek salatu duenez, Confebasken "kopuru potolo eta hitz ponpoxoen" atzean "prekarietatea eta lan pobrezia" daude. Horrela, patronala "tranpa" egiten ari dela adierazi sindikatu abertzaleak prentsa ohar batean.

Lanpostu berriak sortuko direla esan du sindikatuak, "baina, ordu berririk ez"; hau da, LABen ustez, "orain, lana jende gehiagoren artean banatuko da, baina ordu gutxiago eta soldata baxuagorekin". "Honek, prekarietatea eta pobreziaren hedapena dakar, desberdintasunak areagotuz", gaineratu du.

Beste alde batetik, enpleguaren hazkundeak gora egingo duela esan du, baina enpresetan ez direla soldatak igotzen edo "oso igoera eskasak" ematen direla salatu du. Azken urteetan soldatek "erosteko ahalmen izugarria" galdu dutela ziurtatu du sindikatu abertzaleak, eta, hemendik aurrera, horrela izaten jarraituko duela.

Hori guztia dela eta, "tranpak alde batera uztea" eta herri honek behar duen "enplegu duina sortzea eta aberastasunaren banaketa eraginkorra egitea", eskatu du LABek. "Beste guztia prekarietatez beteriko zenbakiak baino ez dira", ziurtatu du.


Hotz Legazpi azken kanpainan bildutako arropa bidaltzen hasi da

Hotz Legazpi elkarteko boluntarioak lanpetuta dabiltz egunotan. Ekonomato zaharrean gordetako arropa kaxak ordenatu eta Greziara eta Ceutara bidaltzeko prestatzen ari dira. Abenduaren 22an egin zuten janari eta arropa bilketan jasotakoak dira.

Tona bat janari bildu zuten orduan, Zaporeak elkarteak Lesbosko errefuxiatuen gunean egunero ematen dituen 1.500 menuak osatzen laguntzeko: garbantzuak, arroza, pasta, olioa, azukrea, espeziak… Greziarako bidean dira dagoeneko.

Grezia eta Ceuta aldera

Arropa bilketa ere arrakastatsua izan zen. Biltegian 160 kaxa daude gordeta, emakume, gizon eta umeentzako arropaz eta oinetakoz, osagarriz eta mantaz beteta. Orain, bildutako guztiari irtenbidea emateko lanetan ari dira. Baina Hotz Legazpi elkarteko Jon Maiztegik azaldu duenez, «jasotzea erraza da, bidaltzea, zailagoa». Horregatik, material bidalketak duen koste handiari aurre egiteko gobernuz kanpoko erakundeen bitartekaritza behar dute. Janaria Zaporeak-en bitartez bidali dute, eta orain, arropa kaxa batzuk bidali behar dituzte Greziara batetik, En Red SOS Refugiados erakundearen bidez, eta Ceutara bestetik, Digmun elkartearen bitartez.

Seur konpainiaren laguntza ere badute, Espainia barruan dohainik egiten baititu garraioak. Ceuta bertaraino eramango ditu palet batzuk, eta Greziara doazen paletak, berriz, Valentziako porturaino, handik itsasontzian jarraitzeko. Itsasontziaren kostua En Red Refugiados elkarteak hartzen du bere gain, baina Hotz Legazpik ere laguntzen du, orain arte egin dituen kanpaine- tan katiluak, ipuin liburua eta poltsak jasotako diruarekin.

Biltegian geratzen diren kaxei irteera emateko lanean jarraituko dute Hotz Legazpikoek, eta GKE gehiagorekin jarriko dira harremanetan, beharra dagoen tokiraino hel daitezen.

Sentsibilizazioa helburu

Urtea indartsu hasi du Hotz Legazpik, eta datozen hilabeteei begira jarrita, sentsibilizazio ekintzetara bideratuko du batez ere bere jarduna. Hala, ikastetxeentzako dokumentazio didaktikoa prestatuko dute, pertsona errefuxiatuen arazoa herriko ikasleei azaltzeko helburuarekin. Arropa eta janari bilketa bat ere aurreikusten dute, urtean behin egitea beharrezkoa iruditzen zaielako.

Proiektu gehiago ere badituzte, oraindik erabat zehaztu gabeak. Horien artean, Legazpiara heltzen diren kanpotarrei harrera egiteko espazioa eta protokoloa landu nahi dute, gertuko herrietan daudenen antzekoa.

Ideiak ez dituzte falta, eta jendearen laguntza eskertuko dute.


Batasun falta Gasteizen, sexu erasoen trataeraren inguruan

Gasteizko jaietan jazotako sexu erasoek arrakala bat erakutsi dute gaiaren trataeran. Mugimendu feministak inplikazioa eskatu dio udalari; instituzioak, berriz, elkarlana.


Ariketa soziologiko bat

Erabakitzeko eskubidearen eta datorren urteko martxoaren 19ko herri galdeketaren aldeko giza kate erraldoia egingo dute igandean Oiartzualdean, Pasaiako badia inguratuta. Errenteria, Pasaia, Lezo eta Oiartzungo batzordeak gogor ari dira lanean. Hango ordezkariak elkartu ditu BERRIAk.

Oiartzualdeko (Gipuzkoa) datorren urteko galdeketari buruzko bilera batean sustatzaile batek zioen Pasaiako badiaren erdi-erdian bideokamera bat jarriz gero Euskal Herriko aniztasunaren dokumental bat egin daitekeela. Soziologikoki kolore asko baititu Oiartzualdeak. Galdeketarako ibilbideak ondare bat utz dezake. Bide horretan, ariketa kolektibo handi bat egitera doaz datorren igandean: 8,4 kilometroko giza katea, Pasaiako badia inguratzeko.

Badiaren bueltan daude eskualdeko lau udalerrietatik hiru —Errenteria, Pasaia eta Lezo—, eta pixka bat barrenerago dago Oiartzun. Bi eremu desberdin dira. Badiaren inguruak immigrazio handia jaso zuen orain dela 40-60 urte Espainiatik —Andaluziatik, Extremaduratik...— eta Galiziatik. Datu esanguratsua da Errenteriakoa: 1950ean 15.000 biztanle zeuzkan, eta 1975ean, 46.000. Horren erakusgarri izan ahal da han PSE-EEk historikoki indar handia eduki izana: 1983tik 2011ra alkatetzan egon zen —geroztik (EH) Bildu dago—. «Gure herrian jende askok, batez ere adinekoek, Espainia izan dute erreferentzia bakar», dio Errenteriako galdeketaren batzorde sustatzaileko kide Anetz Etxeberria Aizkorretak (1985). «Baina orain sumatu dugu Espainiatik etorritako jende asko gogoz dagoela hemen zerbait egiteko. Nazkatuta daude Espainiako ustelkeriarekin eta egoera ekonomikoarekin. Dena dela, aitortu behar da haien erreferentzia oraindik ere Espainia dela».

Euskal Herriaren estatusari buruz duela bi urte eta erditik egindako 36 galdeketak nahikoa eremu euskaldunetan izan dira, euskaldunen indizea gutxienez %66 den herri edo eskualdeetan, eta Oiartzualdean, 2011ko datuen arabera, %57 da. Erik Rios Salazar (1988) Pasaiako kontsultaren batzordeko kideak uste du hizkuntza faktorea kontuan hartu behar dela parte hartzeari begira, «eta, beraz, giza katera begira eta datozen hilabeteotan lana gehitu egin behar da». Aitor Leonet (1977) Lezoko batzordeko kidearentzat, «aukera bat da» herri galdeketa jende erdaldunengana ere heltzeko. «Urteotan egin ez den zerbait egiteko aukera dugu. Soziologikoki bestelakoa den jendearekin hitz egiteaz ez gara arduratu izan. Mezua bera da, erabakitzeko eskubidea, baina erremintak aldatu behar ditugu. Prozesuaren une honetan bidea da helburua». Etxeberriaren aburuz, pedagogia handia dute egiteko. «Giza katearen egitasmoa azaltzeko Errenteriako auzo erdaldunetan egondakoan, galdetu izan digute ea zer emango diegun, zer oparituko diegun, edo zer eskaintzen diegun. Batik bat, jende helduak dio hori. Ez da erraza horrelako lekuetan erabakitzeko eskubidea zer den azaltzea, erantzuten dizutelako: 'Erabaki, zer? '».

Dikotomia politikoa

Abertzaleak-ez abertzaleak dikotomia ere sartzen da tartean. «Batzuek leporatzen digute betikoak garela eta betikoarekin gabiltzala», dio Etxeberriak Errenteriako kasuaz. Auzoetako lan estiloaz edo kultura politikoaz baliatu nahi dute gehiago iristeko, «auzoetan festak-eta antolatzen askotariko jendeak egiten baitu lan, eta politikako lubaki horiek ez dira agertzen, normalki. Beraz, erabakitzeko eskubidearen kontzeptu hau jende gehiagorengana heltzeko aukera bat daukagu». Oiartzunen EH Bildu dago alkatetzan, Pasaian PSE-EE, eta Lezon, EAJ. «Abertzale ez direnek, agian, galdeketaren gai hau urrutiago sentitzen dute —dio Leonenet—, baina guri etorri izan zaigu abertzalea ez den jendea ere galdezka, demokratak baitira. Lortu behar dugu euskal estatuaren aurkako jendeak ere botoa ematea datorren urteko galdeketan. Gure erronka parte hartzea da, ez baiezko biribil bat ateratzea. Planteamendua ondo ulertzen bada, erraza da ezezkoa ere ematea. Ondo ulertzea da kontua».

Adosgunea sortu dute Oiartzualdean, eta han, besteak beste, PSE-EEko kide bat eta Ahal Dugu-koak ere badirela nabarmendu du Jexux Olaziregi Bagues (1985) Oiartzungo taldekideak, «aurrerapausotzat» jota. «Aniztasuna dugu eskualdean, eta aniztasuna nahi ditugu galdeketan», dio. «Hau guztia zabaltzeko birus bat bezalakoa sortzea da helburua», erantsi du Riosek.

Olaziregik abertzaleen arteko giroari ere garrantzia ematen dio. «Garai politiko berriak ekarri du onurarik» alde horretatik, haren iritzian. Giro hori helduek estimatzen omen dute gehien. «Gure herrian esaten dute bazela garaia bi familia abertzaleak elkartzeko. Topagunetzat dute Gure Esku Dago. Ulertzekoa da, urte askotako gatazkak zauriak eragin dituelako familia abertzaleetan ere. Gure Esku Dago-rekin, beste inon ikusi gabeko argazkiak ikusi ditugu. Eta, gainera, kontua ez da izan argazkia atera eta ospa, bakoitza bere etxera, baizik eta gero jende hori elkarrekin joan dela trago bat hartzera. Hori lehen pentsaezina zen. Nazio mailan egin daiteke plan dotore bat, baina gero hori herrietan ez bada errotzen, horrek ez du balio, laboratorioko zerbait ematen duelako. Gure Esku Dago herrietan errotu egin da». Euskal Herrian tokiko berrehun batzorde daude.

Mugimendu sozialak azpimarratu ditu Leonetek, horien egitekoa funtsekoa delakoan. «Baliagarri» du politikagintzan dabilen jendearen esperientzia, «baina aldaketak lortzeko herritarrek dagoeneko alderdi politikoak ez dituzte tresna egokitzat ikusten. Horregatik ari dira mugimendu sozialak indarra hartzen».

Parte hartzea

Gutxienez, zenbateko parte hartzea lortu nahi dute eskualdeko galdeketan? Etxarri Aranatzen (Nafarroa) %42,7ko parte hartzea izan zen, Arrankudiagan (Bizkaia) %61,5ekoa, Azpeitian (Gipuzkoa) %39,3koa, Ispasterren (Bizkaia) %63,7koa, Gipuzkoako Goierrin %27koa eta Degaboiena (Gipuzkoa)-Aramaion (Araba) %29,1ekoa. Batez bestekoa, %29,3 da. Oiartzualdeko taldeetako lau ordezkariek ez dute erraza ikusten %30ekoa gainditzea. «Batetik, beste guztiek izan dituzten arazoak ditugu: galdeketako emaitza ez da bete beharrekoa, kontsulta ez da ofiziala, ez du babes publikoa, baliabide txikiak ditu, ez dago bonbardaketa mediatikoa…», esan du Etxeberriak. Riosek beste «eragozpen» bat aipatu du: hauteskundeetan abstentzio handia izan ohi dute. «Pasaian EAEko azkeneko bozetan parte hartzea %56 izan da, erkidegokoa baino lau puntu txikiagoa». Errenterian ere %56 izan da, Lezon %58 eta Oiartzunen %65. Eskualdean arlokako galdeketak egiteko kultura politikoa falta dela ere badiote.

Herri kontsulta tokian tokira ahal den gehien egokitzearren, eta horrela partaidetza ere sustatzearren, lau udalerrietan galdera desberdinak egiteko asmoa dute. Oraingoz, Lezon baizik ez dute erabakia: «Euskal estatu libre bateko herritarra izan nahi duzu?». Beste udalerrietan bi hilabete barru-edo hasiko dira itauna zehazten. «Gero igual pare bat galdera berdinak edo berdintsuak izango dira, baina garrantzitsuena da galdera bakoitza bertako jendeak erabakiko duela, prozesu baten bidez», azaldu du Olaziregik.

Lanketa mota

Gazteen parte hartzeaz gain —giza katerako bereziki ari dira lantzen—, kanpainako lanketa motak ere izan ahal du eraginkortasunik, Olaziregik dioenez: «Oiartzualdeko soziologiak garrantzi handia dauka, nola ez. Arrasatekoa har dezakegu kontuan, adibidez, hemengoaren antzekoa delako. Baina galdeketara begira lanketa motak ere badu garrantzia. Esaterako, Azpeitiko batzordeak egindakoa aipatuko nuke, eta ia %40ko parte hartzera heldu ziren. Azpeitian bezala, jendearenga zuzenean jo nahi dugu, anima daitezen parte hartzera». Informazioa da gakoetako bat, Oiartzungo batzordeko kidearen arabera: «EAEko azken hauteskundeak baino aste gutxi batzuk lehenago erkidegoko herritarren laurden batek ez zekien hauteskundeak izango zirenik. Pentsa gurea bezalako galdeketaren berri zenbatek ez dakiten oraindik. Arazorik handiena ez da jendeak ez duela parte hartu nahi, baizik eta jendeak ez dakiela galdeketa bat egingo denik. Badago lana».

Baina itxaropentsu daude Demoarso mugimenduko lau partaideak. «Galdeketarekin, emaitzetako datuak izateaz gain, ibilbide garrantzitsu bat egina izango dugu: konfiantza ereinda, elkarlana landuta eta zubi asko eraikita», ondorioztatu du Leonetek.

Galdeketa, 2017ko martxoaren 19an izango da. Lehenago, igande honetan, giza katea.


Euskara maila urria duten haurrentzat online bidezko mintzapraktika saioak egingo dituzte udan

COVID-19aren pandemiak eragindako itxialdiaren ondorioz, haur askok zailtasunak izan dituzte euskara erabili ahal izateko, familia asko erdaldunak direlako, eta umeek eskolan ikasten eta erabiltzen dutelako gehienbat. Donostiako Udalak, Euskara Zerbitzuaren bitartez, udan online bidezko mintzapraktika saioak egiteko proiektu pilotu bat jarri du abian, Katalin Erauso ikastetxeko haurrentzat.

Konfinamenduan zehar auzoetan sortutako zaintza sareek ere horrelako egitasmo bat jarri zuten martxan duela aste batzuk, itxialdian zehar familietan sortutako hizkuntza eta hezkuntza beharrei erantzuteko.

Saioak euskara maila urria duten Lehen Hezkuntzako haurrentzat dira, eta aste honetan hasi dituzte; hiruzpalau haurrez osatutako hamar talde eratu direla azaldu du udalak. Talde bakoitzak astean ordu erdiko bi saio egingo ditu, eta horiek hezitzaile batek gidatuko ditu. “Esperientzia pilotu honetan eskarmentu handiko hezitzaileak kontratatu dira eta prestakuntza berezitua jaso dute mintzapraktika saioak eraginkorrak izan daitezen”, azaldu dute.

Saioak ekaina bukaerako egunetan eta uztailean egingo dituzte, eta abuztuan eten egingo dituzte. Irailean, aldiz, Haurrak Beti Jolasean egitasmoa abian jarri bitartean berrartuko dituzte.

Probaldia Katalin Erauso ikastetxean

Udaleko Euskara Zerbitzuak Katalin Erauso ikastetxea aukeratu du egitasmo berria martxan jartzeko, familia erdaldunen ehunekoa handia delako, eta “neurri txikiko” eskola delako. “Oso aproposa da egitasmo honetarako”, adierazi dute.

Jon Insausti Euskarako zinegotziaren esanetan, “eskolako arduradunek pozik hartu dute egitasmoa, premia handia dago eta, eta beraiek arduratu dira familiekin hitz egin eta eskaintza egiteaz”. Gaineratu duenez, familiek ere ondo hartu dute proiektua: “40 haurrentzako eskaintza egin dugu eta bete egin da. Doakoa izateak lagundu du, noski” gehitu du Euskarako zinegotziak.

Probaldia amaitu eta emaitzak jaso eta gero, Euskara Zerbitzuak euskararen erabilera sustatzeko indarrean dituen programak berregokitu, edo erabilera sustatzeko online eskaintza areagotzea komeni den.


Danborrariz inguratuta omendu dute Pablo Iturgaitz kupel egilea

50 urtez hainbat helduen danborradari edarrak eta kupelak egin izana aitortu diote gaur Pablo Iturgaitzi (Pasai Antxo, 1920).Kainoieta iturriaren inguruan eskaini diote omenaldia, eta zenbait danborradetako kupel-jotzaile eta urketarik parte hartu dute, Kresalako danborrada txikiarekin batera. Danborrariz inguratuta egin diote omenaldia.

Iturgaitzek bere aitarengandik ikasi zuen bere ogibidea. Hamalau urterekin hasi zen lanean Pasaian, aitaren lantegian. Ardoa eta sagardoa gordetzeko kupelak egiten zituzten tailerrean, baita antxoak eta sardinak gordetzeko ontziak ere. 50 urte eskaini dizkio eskulangintzari, eta asko izan dira helduen danborradentzako prestatu dituen edarrak eta kupelak. Gaztelubide elkarteak urrezko danborra eman zion danborradentzako egindako lanagatik, eta Gipuzkoako Bazkundeak artisau tradizionalaren diploma eman zion 1991n.


50 urtetako lana ospatuko dute gaur

Egun osoko festa izango da, 10:30etan hasita.

Urumea ikastolak jaialdia ospatuko da gaur, egun osoan zehar.

Festa goizeko 10:30etan hasiko da, haur eta lehen hezkuntzako ikasleek eskainiko duten emanaldiarekin. 12:00etatik aurrera, berriz, ekintza eta jolas gehiago izango dira, eta bazkaldu ondorenean ere, izango da zerekin gozatu.

Asmoa da Urumea ikastolaren 50garren urteurrena ospatzea.


Udalak zortzi lanetarako diru-laguntza eskaera aurkeztu du

Nafarroako Gobernuaren 2017-2019 Toki Inbertsio Planera kaleen zorua, saneamendua, argiteria eta udaletxea berritzeko lanen memoriak aurkeztu ditu. 2.616.246,5 euroko inbertsioa litzateke.

“Inbertsio errealistak dira eta udal honek markatutako helburua gauzatu nahi dute: Altsasu hobetzea”. Javier Ollo Martinez alkateak gaineratu duenez, “azken urteetan ezin izan da garrantzizko lanik egin, batetik Inbertsio Plan berririk ez zegoelako eta, bestetik, Aurrekontu Egonkortasun eta Finantza Jasangarritasun Legeak udalei euren ekonomia baliabideak libreki erabiltzea galarazten dielako”.

Zortzi lanetako bi Altsasuko argiteria berritu eta egungo farolak LED teknologiakoengatik ordezkatzeko dira. Bi epetan eginen litzatekeen lan horiek 133.657,88 euroko aurrekontua lukete. Bestalde, jakina da Altsasuko ur biltegian Urdalurtik sartzen den eta udalak fakturatzen duen ur kopuruaren artean milioi bat metro kubikoko aldea dago. Horrek Altsasuko Udalak Sakanako Mankomunitateari uragatik ordaindu beharrekoa izugarri igotzen du. Ur biltegiaren irteeran eta Isasian denbora errealeko neurgailuak jarri nahi lituzke udalak ur ihesak dauden edo kontrolatu gabeko kontsumoak dauden jakiteko. 4.235,4 euroko inbertsioa da.

Gobernuari egindako diru-laguntza eskaeren artean herriko bi guneko sareak, zoladura zerbitzuen kanalizazioa berritzeko lanak daude. Alde batetik, Amaia, Bakea eta Zumalakarregi plazakoak eta, bestetik, Isidoro Melero eta Ermita kalekoak. Bi gune horietan etxeetako ur zikinak eta euri ura hoditeria bakarrean jasotzen dira eta horrek Urdiaingo araztegiaren lana zailtzen du. Aurreneko lanak 1.102.632,8 euroko aurrekontua du. Bigarrenak, berriz, 825.600,28 eurokoa. Azkenik, udaletxean honako lanak egin nahi lituzke udalak: eskailerako hutsunean igogailua jarri (189.059,03 euro), teilatua konpondu (52.440,76 euro), leihoak aldatu, suteen kontrako ibilbideak legedira egokitu eta isolamendua hobetu (308.620,65 euro).


Nafar bat 40 egunez egon da preso AEBn, 2011n Siriara joan zelako oporretan

Leandro Perez Cadarso senide batzuekin joan zen Siriara oporretan, eta AEBn sartzeko bisatua errefusatu zioten hori jakinarazi zuelako. Hala ere, sartzen saiatu zen, eta orduan atxilotu zuten.

Leandro Perez Cadarso 32 urteko arkitekto nafarra atxilotu eta 40 egunez izan zuten preso AEBn, bisatua eskatu zuenean duela sei urte Sirian oporretan izan zela jakinarazi zuelako.

Perez gaur egun Iruñean dago eta master bat ikasten ari da Errioxako Unibertsitatean, baina duela lau urte Mexikora joan zen lan bila.

Mexikon zegoela, aurreko apirilaren 23an, egun batzuk libre zituen, eta muga pasatu eta San Diego AEBko hirira joatea erabaki zuen.

Bisatua lortzeko galdetegia Internetez egin zuen, eta ohartu zen galdera batzuk aldatu egin zirela Trumpen administrazioaren eraginez. Hala, galdera batean erantzun zuen Sirian egona zela, 2011n joan zela oporretan Siriara eta Libanora gurasoekin, arrebarekin eta izebarekin.

Automatikoki, ordenagailuan ohar bat agertu zitzaion bisatua errefusatua izan zela jakinarazteko. Dena dela, Perezek, hegaldia eta alojamendua ordainduta zituenez, muga pasatzea erabaki zuen, okerrena sartzen ez uztea izango zelakoan.

Baina San Diegoko aduanara iritsi zenean, gela batean sartu eta eskuburdinak jarri eta atxilotu egin zuten. 72 orduz egon zen bertan atxilotuta, beste atxilotu batzuekin batera.

Ondoren, laranjaz jantzi eta hankak eta eskuak lotuta, Calexicoko espetxera eraman zuten.

"Zure burua horrela ikusten duzunean, Guantanamoko presoekin oroitzen zara, oso galduta eta ahaztuta daudela, eta horrek beldur handia ematen du, bereziki ez dakizulako zer leporatzen dizuten", Perezek azaldu duenez. Narkotrafikatzaileren baten izen bera zuelako edo norbaitek motxilan droga sartu ziolako atxilotu zutela ere pentsatu omen zuen.

Perez ekainaren 1ean itzuli zen Euskal Herrira, eta ezingo du AEBra joan datozen bost urteetan. Horrek "izorratu" egiten du gazte nafarra, ezer txarrik egin ez zuelako, baina ez du bertara joateko inolako asmorik, preso egon eta gero.


Anaderen arrantza txapelketak izango dira aste honetan

ZUMAIA // Anade elkarteak antolatuta ohiko kabra-dontzeila eta arrain txiki lehiaketak izango dira aste honetan. Kabren txapelketa ostegunean izango da eta bi egun beranduago, hau da, abuztuaren 8an, Iñaki Sorazuren Oroimenezko Arrain Txiki Txapelketa. Kabretarako izen-ematea bihar arte egongo da zabalik Anade elkartean, 18:30etik 20:30era. Ontzi bakoitzeko 10 euro ordainduko dira. Arrain txikikoan, abuztuaren 8a baino lehen emango dira izenak, ordutegi berean, eta izen emateko orduan lizentzia zenbakia eta kategoria zehaztu beharko dira.


Gainbehera ezin geratu (0-1)

Eibarrek laugarren partida jarraian galdu du, Elxen aurka, eta jaitsiera postuak zortzi puntura eduki arren, bolada txarra eten ezinik jarraitzen du. Jonathasek sartu du gola, 50. minutuan.

Denboraldi ikusgarria egiten ari da Eibar, baina joera arriskutsuan murgildu da azken jardunaldietan. Ligako azken hiru partidak galduta, burua altxatzen hasteko aukera ona zeukan Ipuruan, Elxen aurka, baina laugarren porrota jarraian pilatu dute gipuzkoarrek, Jonathasek 50. minutuan sartutako golaren erruz. Lehen zati apala jokatu ondoren, 0-1ekoarekin aukera on dezente izan dituzte etxekoek, Capak jokoari eman dion bizitasunari esker, batez ere. Baina azken partidetan gertatu zaion bezala, errematean asmatu ezinik ibili dira etxekoak. Zortzi puntura daude oraindik jaitsiera postuak, baina, 27 punturekin, erreakzionatu beharra daukate eibartarrek.

Aukera gutxikoa izan da lehen zatia. Bovedak, Navasek eta Borjak egindako jaurtiketa bana, horixe izan da etxekoen uzta lehen 45 minutuetan, eta Elx ere ez da ibili askoz finago, Jonathasen erremate batean bakarrik gerturatu delako Iruretaren atera. Bigarren zatia hastearekin batera, ordea, 0-1ekoa lortu du Elxek. Albacarrek falta atera eta Jonathasek buruz egin du errematea. Jokoz kanpokoa eskatu du Iruretak, baina legezkoa izan da gola. Gola jasota bizitu egin da Eibar, Caparen eskutik, eta lau geldiketa harrigarri egin ditu Tytonek, Elxeko atezainak, Capari argiena, 55. minutuan. 78. minutuan epaileak txartel gorria atera dio Piovaccariri, eta, hala ere, azken minutuetan bi aukera argi sortzeko gai izan dira etxekoak. Capak eduki du Tytonekin buruz burukoa 85. minutuan, eta Eibarreko jokalariek penaltia eskatu dute 92.ean —oso argia izan da, Jonathasek eskuarekin ukitu duelako baloia area barruan—. 0-1 azkenerako, eta laugarren porrota jarraian.


«Alkate gisa lehenbiziko bestak direnez bereziak izanen dira aurtengoak»

Aitor ELEXPURU Berako alkatea

Lanbidez irakaslea da Aitor Elexpuru Egaña (Markina-Xemein, 1971), «azken bederatzi urteotan Arantzako eskolan ingeleseko irakasle eta zuzendaritzan» ari dena, «baina 1997tik Nafarroako hainbat eskualde eta herritan irakasle» ibilia. Maite du bere ofizioa; hori argi gelditu da bere adierazpenetan, «irakaskuntza nire bizitza» dela baitio: «ttikitatik nuen amets bat egia bihurtu zait. Ohorea da haurren heziketan lan egitea. Ardura handia ere bai, noski. Etorkizuna beraiek dira eta gizarte justuago bat eraikitzeko tresnak eskaini behar dizkiegu, eta baloreetan hezi».

Sortzez bizkaitarra bada ere, 13 urte daramatza Beran bizitzen eta «beti sortu nintzen herrikoa» izanen dela dioen arren, «beratar sentimendua» duela ere aitortu digu: «gaur egun ni eta nire familiaren herria Bera da, dudarik gabe».

Zaletasunak ere baditu, eta ez gutti: irakurtzea eta kirol «pixka bat» egitea atsegin du, «bereziki mendira joan eta bizikletan ibiltzea». Musika aditzen ere «gustura» egoten da eta «kulturarekin harremana duten jarduerak ere gustuko» ditu. Bertsozalea da, baita bertsolaria ere, nahiz eta ez duen halakorik aipatu... Eta politika «hurbiletik» jarraitzen duen gaia da.

Kargu berria

Berriki, irakasle lanari bertze ardura bat gehitu dio: Berako alkatetzarena. Eskolako lana erabat utzi gabe, «ilusio eta gogo handiz» hartua du kargua. Hasieran «halako kezka edo beldur pixka bat» sentitu bazuen ere, «beti izan dut taldearen babesa eta jendearen animoa, eta azkenean pausoa ematea erabaki nuen». Ez zen hutsean gelditu bere urratsa eta herritarren babes zabala jaso zuten, botoen %60a. Emaitzarekin «kontent», eskerrak eman nahi izan dizkie herritarrei. «Orain gure ardura babes horri erantzun egokia ematea da».

«Gure ardura

herritarrek

erakutsi diguten babesari erantzun egokia ematea da»

Lau urteotako balorazio ona

Alkatetza «erronka handia» eta ardura berria badu ere, Udaleko martxa ezaguna du Elexpuruk, azken lau urteotan zinegotzi izan baita. «Auzolana eta herrigintza» barneratuta, «herriaren alde nire aletxoa jartzeko» asmoarekin sartu zen eta «hagitz urte aberatsak» izan direla azpimarratu digu, «herriko errealitatea bertze ikuspuntu batetik ezagutzeko aukera eman dit».

Bertzeak bertze, euskara batzordeko zinegotzi izan da eta memoria historikoaren gaiaz arduratu da. Euskararen harira, «gure herriak euskararen normalizazioaren alde giza eta baliabide ekonomiko handiak bideratzen» dituela oroitarazi du, baina «lanean jarraitzeko beharra» azpimarratu du, «zer hobetu» badela iritzita: «euskara zaindu eta bultzatu behar dugu gure hizkuntza delako eta euskaraz bizitzeko eskubidea dugulako». Memoria historikoaren gaian egindako lanarekin ere «gustura» dago: «36ko gerran Beran gertatutakoak ahanzturatik berreskuratzen saiatu gara». Agintaldi honetan, berriz, «memoria hurbila lantzeko pausoak» eman nahi dituzte.

Hainbat erronka

Bertzelako egitasmoak ere badituzte esku artean. Momentuan, «azpiegitura obra handi batzuk martxan» dituzte: «Eztegara frontoiko ostatu eta komunen moldaketak, Legarbideko ur hornidura sarea eta zoladura, Agerrako ur sarea, musika eskolako igogailua...». Horrez gain, irailean auzo batzarrak egiteko asmoa dute: «herritarren beharrak zein diren jakiteko». Bertzetik, «lurralde garapen jasangarriarekin segi» nahi dute, «hirigintza, etxebizitza eta mugikortasun plan estrategikoetan sakontzen jarraituz» eta «energia berriztagarrien aldeko apustua» ere berretsi du. Gaineratu digunez, «ingurugiro natural pribilegiatu batean bizi garenez, berau zaintzen segiko dugu». Euskararen normalizazioan aitzinera egitea, herriko kultur mugimendua babestea, kirol dinamizazioa bultzatzea eta integrazioaren aldeko gizarte lanak eta politika feministak aplikatzea izanen dira agintaldi honetako bertze erronka batzuk.

Besta bereziak

Abuztu hasieran, ordea, eguneroko martxa alde batera utzita, sanestebanetan jarriko du arreta. Aurtengoak «besta bereziak» izanen dira beretzat, alkate bezala «lehendabizikoak» direlako. «Ekitaldi instituzionalak bideratzea tokatuko zait eta kontu horietan zentratu beharko dut». Baina aldi berean, «dena ongi atera dadin erne» egonen omen da, nahiz eta bestetako martxa ez duen ezezaguna, zinegotzi denetik besta batzordeko kide delako. Eta «horrela jarraituko dut», baieztatu digu.

Alkatetzak eskatzen dion ardurari eta bestari neurria hartuz, ez du bestetan etxean gelditzeko asmorik. Bezpera du egunik gustukoena, «besta lehertzen den txupinazoko momentua» eta «baserri auzoetan dianetan musikariekin ibiltzea» ere maite du. Bereziki goizeko giroa gustatzen zaio, «besta giroan gosaltzea», baina kantu bazkarira ere joaten da. San Esteban Eguneko ekitaldiak ere «politak» iruditzen zaizkio eta bertso-saioan eta pilota partidetan ez du hutsik egiten. Zerbait hobetzekotan «ahal balitz migattuak eta su artifizialak urtero izatea» nahiko lukeela aitortu digu: «besta batzordeak horrela erabakitzen du eta aurrekontuak ere badu eragina».

Bide batez, eta aukera aprobetxatuz, herritarrei ere mezua luzatu nahi izan die, «ongi pasatzeko» dei eginez, «eguneroko kezkak ahantzi eta disfrutatzeko» eta aldi berean, «arduraz eta errespetuz jokatzeko, norberarekiko eta hurkoarekiko».


Eibarko Alfa lantegia hustu dute, sute ikusgarri baten ondorioz

Guztira, 200 langile inguru atera behar izan dituzte. Antza, ez da zauriturik izan.

Eibarko Alfa enpresa hustu behar izan dute gaur goizean, sute baten ondorioz. Guztira, 200 langile atera dituzte aipatu lantegitik eta inguruko beste enpresa batzuetatik.

Segurtasun Sailak jakitera eman duenez, baina, ez da inor zauritu.

Ezbeharra 11:30 inguruan jazo da, oraindik argitu gabe dauden arrazoiak tarteko. Suhiltzaileak bertaratu dira eta sua itzaltzeko lanean ari dira.


Erakusketa eta dastaketa gastronomikoak, aste osoan

Astigarragako Sagardoetxeak, sagardoaren kulturan oinarritutako esperientzia gastronomiko-kulturala eskainiko du gaurtik hasita datorren igandera bitarte. Hau da, sagardogintzarekin lotutako artelan ezberdinekin erakusketa bat egongo da eta horrez gain, barrikoteak antolatu dituzte sargardo berriko uztarekin, eta gaztain eta sardina zaharrek lagunduta.

‘Sagardogintzako artelanak’ erakusketa, doan

Sagardoetxeak eskaintzen duen erakusketan, sagardogintzarekin erlazionatutako eskualdeko artista ezberdinen obrak egongo dira ikusgai: egurrezko tailak, eskulturak, ilustrazioak, argazkiak, margolanak, bitxiak... Horiek guztiak ikusteko aukera izango da eta sarrera doan da.

Barrikotea, 5 euroren truke

Sagardoetxeko bisita gidatuetan, orain arte, sagardo, muztio eta likore probaketa eskaini ohi da. Abenduko aste honetan, berriz, horrez gain, sagardoaren uzta berriko barrikoteak eskainiko dituzte, gaztain eta sardin zaharrekin lagunduta. Guztia, 5 euroren trukean izango da.

Egun guztietan irekita

Sagardoetxea, abenduko jaiegun hauetan irekita egongo da eta ordutegia goiz eta arratsaldekoa izango da, gaurtik larunbatera: 11:00etatik 13:30etara eta 16:00etatik 19:30etara. Datorren igandean berriz, hau da, abenduaren 11n, goizez bakarrik egongo da irekia: 11:00etatik 13:30etara.